****

**REPUBLIKA HRVATSKA**

**ŠIBENSKO-KNINSKA ŽUPANIJA**



**G R A D Š I B E N I K**

**Gradsko vijeće**

KLASA: 021-05/15-01/03

URBROJ: 2182/01-02/1-15-2

Šibenik, 26. svibnja 2015.

**ZAPISNIK**

**17. sjednice Gradskog vijeća Grada Šibenika**

Sjednica je održana 26. svibnja 2015. godine u Gradskoj vijećnici na Trgu Republike Hrvatske s početkom u 9, 10 sati.

Sjednici je predsjedavao dr.sc. Ivica Poljičak, predsjednik Gradskog vijeća, a zapisnik je vodila Mira Vudrag Kulić, viši stručni referent za sjednice u Tajništvu Grada Šibenika.

**Predsjednik Vijeća** je otvorio sjednicu. Srdačno je pozdravio dame i gospodu vijećnike, gradonačelnika i njegove zamjenike, pročelnike gradskih upravnih odjela, predstavnike medija i sve ostale nazočne sjednici.

Zamolio je Dianu Dulibić, pročelnicu Tajništva Grada da obavi prozivku vijećnika radi utvrđivanja broja nazočnih vijećnika sjednici.

Nakon obavljene prozivke utvrdio je kako je sjednici nazočno 19 vijećnika i imaju sve uvjete za pravovaljano odlučivanje na sjednici.

Sjednici nisu nazočni: Siniša Bušac (ispričao), mr.sc. Tomislav Jurišić, Ante Gašperov, Anita Škugor Kodžoman i Mira Vukšić (ispričala).

Sjednici je nazočno 20 vijećnika.

Osim vijećnika sjednici su bili nazočni i: gradonačelnik Željko Burić, i Nikica Penđer, zamjenici gradonačelnika Grada Šibenika, Diana Dulibić, Tajnica Grada, Ana Gojanović – Rakić, pročelnica Ureda gradonačelnika, Mirjana Žurić, pročelnica Upravnog odjela za društvene djelatnosti, Senka Ramljak, pročelnica Upravnog odjela za financije, Miroslav Lucić, pročelnik Upravnog odjela za komunalne djelatnosti i gospodarstvo i Tihomir Paškov, pročelnik Upravnog odjela za gospodarenje gradskom imovinom.

**Predsjednik Vijeća** je upitao da li ima primjedbi na zapisnik 16. sjednice Gradskog vijeća.

**Predsjednik Vijeća** stavio je zapisnik 16. sjednice Gradskog vijeća na glasovanje.

Vijeće je jednoglasno prihvatilo zapisnik 16. sjednice Gradskog vijeća Grada Šibenika.

**AKTUALNI SAT**

**Vijećnik Petar Baranović** je kazao kako ima jedno pitanje koje se tiče sporta koji je u Šibeniku u povojima, ali daje izvrsne rezultate u radu s mladima. Naime, oni koji prate šibenski sport su zadnjih godina primijetili rezultate u auto -moto sportu, dijelu koji se odnosi na karting. U sportu koji je novo u sportskom životu ovog grada. Svi koji su obratili pažnju na taj sport vidjeli su u kojim uvjetima ti klinci i njihovi treneri rade. Radi se na improviziranoj stazi na parkiralištu u blizini centra Dalmare koja je maksimalno osigurana i prilagođena, ali ne udovoljava uvjetima kvalitetnog treninga. Postavlja pitanje gradonačelniku da li postoji mogućnost da kao gradonačelnik pokrene inicijativu da se u gradu Šibeniku odredi lokacija i da se grad pripremi za projekt jednog takvog sportskog centra, pogotovo kad se uzme u obzir kako nije potrebno veliko financijsko opterećenje. Misli da rezultati koje ti entuzijasti postižu s najmlađima zaslužuju pažnju, a pogotovo zato što takav sportski objekt može obogatiti sportsku i turističku ponudu grada Šibenika. Vidljivo je da postoji interes turista koji su u prolazu.

**Gradonačelnik Željko Burić** je kazao kako postoji podrška i da zna priču o gospodinu Škugoru i karting stazi, međutim, svi ljudi koji su zainteresirani za auto-moto sport trebali bi se početi međusobno družiti jer je Grad Šibenik odredio veliku lokaciju za realizaciju projekta auto-moto staze i uopće bavljenje auto-moto sportom što uključuje i karting stazu. Prije otprilike godinu dana donesene su izmjene plana, obećanja su bila velika, no međutim ništa se nije izrealiziralo. Ne mogu kako se netko pojedinačno pojavi devastirati prostor. Grad je uložio poprilično truda i donio plansku regulativu za realizaciju jednog mega projekta u auto – moto sportu. Ako je ta priča neizvediva, onda se to treba jasno reći, pa će odrediti pojedinačno lokaciju za karting stazu.

**Vijećnik mr.sc. Draško Lambaša** je kazao evo ukoliko su stručne službe uspjele proučiti mišljenje Ministarstva pravosuđa o nezakonitoj prodaji djela ceste u Ulici Drniških žrtava. Postavit će jedno pitanje koje neće trebati toliko proučavati dokumentaciju jer će je on predočiti, radi se o izjavi pročelnice za financije gđe Senke Ramljak na 14. sjednici Gradskog vijeća od 19. prosinca 2014. godine, kada je izjavila da se pri naplati tražbine za komunalnu naknadu postupa prema svima jednako, ali nije tako. Dokazana je prijava tražbine Grada Šibenika u predstečajnoj nagodbi TLM aluminija i TPP-a. Znači osnova tražbine prema TLM aluminiju je odluka Odjela za komunalne djelatnosti o utvrđenoj visini komunalne naknade koja je pravomoćna 29. veljače 2010., a druga pravomoćna 14. veljače 2014. godine, a treća pravomoćna 7. listopada 2014. godine, ukupan iznos 1.143.000,00 kuna, rješenje o ovrsi od 30. listopada 2014. godine. Za tvornicu prešanih proizvoda isto pravomoćno rješenje od 29. veljače 2010. godine, a drugo pravomoćno 14. veljače 2014. godine, iznos 740.340,00 kuna, rješenje o ovrsi 30. listopada 2014. godine. Nije se postupalo prema svima jednako. Grad je prijavio jednu dosta veliku tražbinu u predstečajnim nagodbama što je inače trebalo biti naplaćeno da se postupalo na vrijeme. Pitanje postavlja gradonačelniku da li je znao ili morao znati da izjava pročelnice nije točna i da se ne postupa prema svima jednako u naplati komunalne naknade.

Drugo pitanje odnosi se na Jadransku banku, Grad Šibenik, gradonačelnik kao predstavnik Skupštine Vodovoda, kao većinski vlasnik Vodovoda i odvodnje preko Vodovoda koji je jedan od najvećih dioničara u Jadranskoj banci sedmi po redu sa skoro 5% udjela bi trebao znati stanje i planove Jadranske banke o kojoj ovisi previše gospodarstva u Šibensko-kninskoj županiji i Gradu Šibeniku, a istovremeno je izložena nekim trgovačkim društvima koja su u predstečajnoj nagodbi. Osobno je zabrinut za ta društva koja su u predstečajnoj nagodbi, zabrinjavajuće je što je dionica Jadranske banke drastično pala u zadnjih pola godina i nakon dokapitalizacije Vodovoda od nekoliko milijuna kuna. Istodobno je Županija šibensko-kninska, iako je župan izjavio da je banka uspješno dokapitalizirana, povukla 12 milijuna kuna iz dopunskog kapitala banke. Umjesto da ga uloži u dokapitalizaciju iako banka nije dosegla adekvatnost kapitala koju traži Hrvatska narodna banka. Kazao je kako bi volio čuti nešto pozitivno, namjera ovog pitanja nije stvarati probleme banci već pridonijeti njenoj opstojnosti i konsolidaciji. Da li je pred Jadranskom bankom nova dokapitalizacija ili dokapitalizacija od strane Državne agencije za sanaciju banaka ili možda preuzimanje od veće banke, činjenica je da se više godina posluje s velikim gubitkom i vjerojatno Grad ima predstavnika u Nadzornom odboru banke preko Vodovoda, pa bi želio čuti odgovor na pitanje.

**Gradonačelnik Željko Burić** je kazao kako nijedno ni drugo pitanje nisu za raspravu na Gradskom vijeću, mogu pričati, ali o tome ne odlučuju. Banka je dioničarsko društvo ima svoje vlasnike, svoje dioničare, što se tiče Vodovoda i njegovog udjela na tržištu dionica uvijek se događa da pada ili raste. Vidjet će što će za 5-6 mjeseci biti, ali je to legitimna i legalna odluka Vodovoda kao gradske tvrtke koja je u našem većinskom vlasništvu. Postupanje po ovrhama prema svima je jednaki kriterij. Naravno da postoji mogućnost dogovora i obročne otplate i sve ostale varijante nama je dvostruki interes, ne ubiti gospodarstvenike u ovom teškom gospodarskom trenutku za koji je najmanje odgovorna lokalna samouprava, misli da odgovor treba tražiti među svojim koalicijskim partnerima na državnoj razini, a s druge strane zaštititi interese Grada i naplatiti određena sredstva. Detalje će reći njegova pročelnica.

**Senka Ramljak** je kazala kako ima potrebu da se obrani od izjave g. Draška Lambaše one o poduzimanju dužnih radnji i istom tretmanu svih dužnika koji se odnose na potraživanja Grada Šibenika. Naime, kao i što je sam gradonačelnik rekao pročelnica je za financije godinu i pol dana, ne bi željela komentirati koji dugovi i koliko dugo nisu bili naplaćeni niti su poduzeti ovrhe, niti razgovori s dužnicima da se to riješi obročno da se izdaju možda garancije banaka u okviru 365 dana kratkoročnog rješavanja, te to na neki način osigurati. Svojim dolaskom to je zaista sve napravila. Naravno da veliki dužnici kao što su TLM, kao što je Adrial, Dalmare, NCP i mnogi koji su kasnije otišli u predstečaj, gdje je na zadnjem vijeću govorila koliki je utjecaj jedinice lokalne samouprave na ishod predstečaja, znači minoran. Sami su rekli jednom prigodom da moraju brinuti o velikim tvrtkama, što su poduzeli za opstojnost TLM-a da se tamo zadrži proizvodnja, da se 600 radnih mjesta sačuva koji čine 43% proračuna s osnove poreza na dohodak. Znači dogovarali su, pregovarali su obročni dio koji je bio dogovoren, jedan dio nije kasnije je išla ovrha, a nažalost predstečaj nije nešto na što ona može utjecati. Što se tiče Jadranske banke isto tako važnog subjekta, uvijek se stavlja u ulogu uprave Jadranske banke iako to nije, niti je član Nadzornog odbora, može samo reći da se tamo vrše intenzivni pregovori oko nove dokapitalizacije koja bi mogla ići u šestom mjesecu, odnosno Nadzorni odbor je dobio zeleno svijetlo da razgovara i pregovara sa strateškim partnerima da li će ući Agencija za sanaciju banaka ili neki drugi strateški partner, ali oporavak Jadranske banke nije uopće upitan kao i oporavak dionica koje su sada na niskoj razini, ali preći će nominalu za koju su ih kupovali.

**Vijećnik Ivo Blaće** je kazao kada su prije nekoliko mjeseci donijeli odluku da dižu kredit za kupnju TEF-a nisu mislili samo na taj prostor, nego na buduće sadržaje koji bi tu trebali biti i koji bi trebali dovesti do oporavka grada, do njegovog financijskog konsolidiranja, zapošljavanja i tako dalje. Već tada bilo je rečeno da će se pokrenuti javna rasprava, vezano za buduću namjenu prostora TEF-a, no čini mu se da se ta javna rasprava nije baš zahuktala, da je gotovo uopće ni nema. Da li se poduzimaju nekakvi koraci vezano za buduću namjenu TEF-a, da li ima nekih ideja razgovara i slično?

Drugo pitanje odnosi se na problem investitora u Šibeniku, naime jedna skupina investitora, vlasnici zgrade ex Revije koja se nalazi između Hotela Krka i bivšeg Kino Tesla, pokušavaju na tom prostoru tu zgradu renovirati i napraviti hotel. Ranije su donijeli odluku da bi izmjestili benzinsku pumpu koja se nalazi na obali i ako se napravi jedan lijepi hotel, to će biti jedno reprezentativno mjesto koje se prvo vidi kada se dolazi s mora i vrlo je važno da se lijepo uredi. Imaju investitore, imaju vlasnike, no međutim oni zapinju na suradnji s konzervatorima koji nikako da dadu svoju suglasnost kako bi taj objekt mogao ići u renoviranje, prenamjenu tako dalje. Ako se uz suglasnost sa konzervatorima može renovirati šibenska katedrala, tvrđave koje imaju onda zašto se ne može renovirati zgrada ex Revije koja osim smokve što raste na krovu koju svi turisti slikaju, ne zna što ima. Moli gradonačelnika ako ima neka saznanja kako bi se moglo pomoći ovim ljudima.

**Gradonačelnik Željko Burić** je kazao kako što se tiče TEF-a u niti jednom trenutku nisu stale aktivnosti. Traju intenzivni razgovori s Ministarstvom financija, Ministarstvom gospodarstva i Fondom za zaštitu okoliša s ciljem dogovora i pronalaska pravnog rješenja za preostali dug koji ima TEF prema tim subjektima. Govore o dvije faze čišćenja tog prostora, dug prema Ministarstvu gospodarstva vezano za uklanjanje i rušenje nekadašnjeg TEF-a. Istovremeno su intenzivni razgovori, bilo je nekoliko sastanaka s Državnom agencijom za investicije i konkurentnost sa zadovoljstvom je rekao da će najkasnije idući tjedan ili dva, ispred sebe ima pripremljeni tender takozvanog međunarodnog javnog poziva za iskaz interesa investitora na području TEF-a, sve je usklađeno s Državnom agencijom i u četvrtak u 11,00 sati u Zagrebu je zajednički sastanak predstavnika Grada i ministarstava koja je nabrojio. Na jednom zajedničkom mjestu će se naći odgovor na dva pitanja, kako riješiti preostala potraživanja s ciljem detalja oko pripreme detalja međunarodnog javnog poziva za iskaz interesa investitora od tog trenutka počinje ciklus investiranja na području TEF-a, nakon čega će se građanima predočiti konkretno što će se događati na području TEF-a, nakon toga slijedi pravna forma natječaja i uvođenja investitora. Dakle, TEF se kontinuirano rješava i ide konačno ka svojoj realizaciji.

Što se tiče Hotela ex Revija potpisuje sve što je kolega Blaće rekao, Grad ima problem s konzervatorima, jer ne radi se tu samo o investiciji na području ex Revije, aneksa hotela Krka i točno je da je investitor spreman, trebala je početi gradnja već u veljači na toj lokaciji no tu se suočavaju s pričom takozvane B zaštićene zone, nije tu samo problem ex Revije, nego i problem Krke, tu je problem cijelog obuhvata prema Glazbenoj školi, jer i gore imaju privatnog investitora koji je spreman graditi hotel. Definitivno kao osoba poštuje stav konzervatora, ali ti konzervatori i naš Konzervatorski odjel i nadležno ministarstvo moraju biti jasni u svim stavovima, a ne da se jednim mišljenjem pobija prethodno mišljenje i jednostavno dovode potencijalne investitore u strašnu nedoumicu. Postoji investitor na dvije mikrolokacije koje bi grad Šibenik jednostavno preporodile u turističkom smislu, postoje ljudi koji imaju novac no nažalost investicija ne može krenuti jer još uvijek traju dogovori, postoje oprečna i različita mišljenja, postoji prebacivanje odgovornosti nadležnog ministarstva kulture i nadležnog konzervatorskog odjela, prije neki dan dobio je dopis u kojem ministarstvo gdje je osobno bio u razgovoru s zamjenicom ministra gospođom Šaban, kaže da moraju to rješavati na nivou konzervatora uz činjenicu da je Kulturno vijeće ministarstva donijelo takvu odluku, jedna zbunjujuća situacija u kojoj se ne može ništa rješavati na samom terenu. Zalažu se za poštivanje stava konzervatora, ali taj stav oni moraju konačno zauzeti i reći potencijalnim investitorima, ne samo u Hotel ex Revija nego u cijelom tom kompleksu takozvane zaštićene zone B, što ljudi mogu, a što ne mogu raditi, jer novac neće puno stajati i čekati, nego će vrlo lako otići s našeg područja, misli da je to što najmanje žele.

**Vijećnik Ante Županović** je kazao kako će se još jednom ponoviti za ovom govornicom, ispred njega je kopija računa za vodu kojeg svatko tko je imalo pismen može vidjeti da se dvije trećine tog računa odnose na razna davanja, samo jedna trećina se odnosi na stvarnu vodu koju potroše. Već je nekoliko puta govorio, a svojevremeno strahovito puno se zalagao, no međutim okolnosti su se promijenile. Na računu se skupilo dosta novca po osnovu rješavanja za izdvajanje odvodnje odnosno za rješavanje kanalizacijskog sustava, negdje oko 6 milijuna kuna godišnje bi se trebalo prikupiti. Kada su donosili tu odluku okolnosti su bile sasvim drugačije. Dodatnog novca nije bilo, to je ono što je europska banka tražila da osiguraju i to su bili osigurali, poslije su se okolnosti promijenile, 90% tog kredita su pokrile Hrvatske vode, samo 10% ostalo je na teret građana Grada Šibenika. Misli da su taj iznos koji je bio potreban daleko ranije prije izvjesnog vremena i prebacili. Zagovarao je da se to na neki način promijeni. Pogotovo što su se poslije pojavila nova opterećenja 1,5 kuna od svih u Republici Hrvatskoj se izdvaja za rješavanje ovog problema. Sada građani Šibenika izdvajaju 3,5 kune za rješavanje ovog problema iako su dobar dio tog problema riješili. Da li gradonačelnik razmišlja o tome da se ipak na neki način, jer to nije neophodno i nije nužno osim što je itekako veliko opterećenje za građane grada Šibenika koji plaćaju vodu neki čak puno više plate račun za vodu nego za struju, ovaj dio izdvajanja korigira, da se smanji bar za onih 1,5% što je Vlada RH uvela, pa da ostane pola kune ono što izdvajaju po ranijoj odluci, a da ostane ono što je donijela Vlada, misli da je to sasvim dovoljno i korektno da bi to eventualno bilo u redu, a na taj način itekako bi pokazali osjetljivost prema problemima s kojima se ljudi susreću. To nije potrebno, jer je to sada namet. Onda nije bio namet, okolnosti su se puno promijenile. Da li se na tome radi, misli da bi to trebalo napraviti.

**Gradonačelnik Željko Burić** je kazao kako je sve točno što je kolega Županović rekao osim jedne činjenice da on prije nego je počeo raditi posao koji radi imao je predodžbu da je u gradu Šibeniku situacija s opskrbom pitkom vodom i odvodnjom gotovo, pa riješena. Međutim, činjenice govore upravo suprotno u katastrofalno lošem su stanju. Što se tiče odvodnje imaju ogroman problem, a on to percipira kao dio grada. Sustav odvodnje Raslina, Bilice, Zatona koji ne postoji imaju alarmantno stanje ne samo odvodnje, nego potencijalno alarmantno zdravstveno stanje, jer postoje zajedničke septičke jame, a Zaton je takav kakav je s brojem stanovnika i to treba pothitno rješavati. Pred relativno kratko vrijeme imali su u medijima da sama zatonska lučica koja izgleda pitoreskno i prekrasno kada se gleda s mosta, a ne baš tako divno kada dođete u Zaton da to treba riješiti, imao Nacionalni park, Raslinu. U sustavu odvodnje Raslinu i Bilice još mogu nekako iznaći sredstva iz nekakvih fondova, Zaton i cijeli sustav odvodnje Zatona je potpuno izolirana cjelina i to će se morat rješavati, da ne govori o području Ražine Donje, Ražine Gornje koje sada rješavaju Brodarica, dalje od Brodarice treba riješiti problem Žaborića, Grebaštice kada govore o sustavu odvodnje. Gornja Grebaštica u ovom trenutku nema vode, a to su sve uvjeti iz pristupnog ugovora prema Europskoj uniji, a ti termini su jako blizu. Vodovod prema Gornjoj Grebaštici će doći nešto malo manje od 4 milijuna kuna, sada mogu zamisliti koliki će biti sustav odvodnje Zatona, koliko Bilica, Rasline, a da ne kaže da u gradskim četvrtima, na Meterizama nemaju riješen u cijelosti sustav odvodnje. Slaže se s kolegom Županovićem da je cijena vode takva kakva je, ali iz ovog što je sada naveo vidi se koliko je novca još potrebno da bi uopće počeli kada govore o sustavu odvodnje sličiti na ozbiljan grad.

**Vijećnica Anita Jakšić** je kazala kako gradonačelnik često oporbene vijećnike kritizira da ponavljaju pitanja. Mora ponoviti pitanje kada ne dobije odgovor. Zanima je cijena po kojoj je prodano zemljište u ulici Drniških žrtava koje je bilo navedeno kao cesta, a sada je prenamijenjeno da bi se moglo prodati, zamjenik gradonačelnika g. Mileta dao je obećanje što se vidi iz zapisnika da će pogledati koja je cijena da ne zna trenutno na pamet, odgovor nije dobila.

**Tihomir Paškov** je vezano za taj predmet rekao da će to zaista dobiti pismeno, vjerojatno greškom do sada nije dobila.

**Vijećnik Josip Belamarić** je kazao kako pitanje upućuje gradonačelniku Grada Šibenika da li je istina da kroz par mjeseci poduzeće TEF više neće imati otkud crpiti sredstva za svoje redovno poslovanje kao i za plaće svojih zaposlenika. Inače, sredstva su im bila osigurana poslovanjem na tržištu odnosno prodajom silikomangana. Slijedom navedenog zanima ga koje će biti njihove daljnje aktivnosti vezano za poduzeće TEF i da li je moguće da poduzeće TEF već slijedeće godine bude na teret proračuna Grada Šibenika.

**Gradonačelnik Željko Burić** je kazao kakve su namjere TEF-a što se tiče tvrtke TEF, točno je da imaju ograničena sredstva i da i sada mogu poslovati ako uspiju naći kupca za ono što se tamo nalazi, postoji plan zbrinjavanja, ali Grad neće plaćati tvrtke samo da bi one formalno postojale. Zaposleno je 5-6 ljudi i neki imaju uvjete za mirovinu. Ono što preostane i ne budu mogli zbrinuti će praktički biti tvrtka koja će ući u projekt realizacije projekta kojem će naći i ime za realizaciju investicije na području TEF-a.

**Vijećnica Iris Ukić Kotarac** je kazala gradonačelniku, iako je Državno odvjetništvo u Šibeniku odbacilo kaznenu prijavu koju je Općina Primošten odnosno načelnik Stipe Petrina podnio protiv njega, odnosno protiv Mihe Mioča jer je zamjenica općinske državne odvjetnice Petra Jurišić zaključila da nema osnova za progon gospodina Mioča po službenoj dužnosti za raspolaganje od 5 milijuna kuna novca komunalnog poduzeća u ovom trenutku gradonačelnik ispred svekolike hrvatske javnosti i onih koji čitaju Večernji list govori da Zaton, odnosno Meterize nemaju sustav odvodnje. Kako kao predstavnik Skupštine društva znači Grada Šibenika većinskog vlasnika kako je mogao dozvoliti da sredstva 5 milijuna kuna koja su trebali uložiti u sustav odvodnje, a da ne govori da je pod uvjetima koje nalaže Europska unija da su dužni u centru grada Šibenika zamijeniti sve dotrajale cijevi i da im uskoro ističu rokovi. Nije joj jasno kako su mogli odobriti ili prešutno dozvoliti gospodinu Mihi Mioču da uloži 5 milijuna kuna u dokapitalizaciju Jadranske banke koja će zasigurno propasti. Izjava pročelnice da će ići pod sanaciju Agencije, odnosno da će se uključiti treći akteri s obzirom na kretanje dionica koje sada već uzastopce padaju, od vrijednosti od 1000 kuna došla je na 318 kuna kako mogu pravdati tu investiciju, a s druge strane imaju neriješen sustav odvodnje, gdje je odgovornost prema građanima, s našim novcima.

**Gradonačelnik Željko Burić** je kazao kako bi poštovanu vijećnicu pitao gdje je njena odgovornost kada širi dezinformacije građanima Grada Šibenika, koji su mnogi štediše u Jadranskoj banci da će Jadranska banka propasti. Odgovorno govori da Jadranska banka neće propasti kao i TLM koji će nastaviti funkcionirati, a Jadranska banka će se dokapitalizirati i shodno tome Vodovod zaraditi na dionicama. Trgovanje dionicama je, prije nego što se gospođa Kotarac rodila, uvriježen princip u svijetu i pametni dioničari ne podižu dionice onog trenutka kada ona počne padati, nego strpljivo čekaju gledajući s optimizmom u tvrtke u koje su uložili. I oni gledaju s optimizmom u Jadransku banku i uvjereni su da niti jedna lipa neće biti izgubljena. Tko će biti u pravu to će vrlo skoro vidjeti, a što se tiče jedne interesantne interpretacije zakona koji dolazi iz određenih dijelova naše županije, odluka o dionicama u nadležnosti je nadzornog odbora tvrtke i ona je legalno i legitimno donesena i nema nikakve veze sa Skupštinom. Skupština je samo o tome obaviještena, sve drugo regulirano je statutom same ustanove. Još jednom upozorava da budu vrlo pažljivi kada iznose vrlo teške rečenice o jednoj takvoj uglednoj ustanovi kao što je Jadranska banka jer iznose dezinformacije među građane grada Šibenika, ali i među niz obrtnika ozbiljnih tvrtki koji posluju s Jadranskom bankom.

**Predsjednik Vijeća** je kazao kako je završen aktualni sat, te prelaze na utvrđivanje dnevnog reda. Sjednici je pristupila i vijećnica Anita Škugor Kodžoman tako je sjednici nazočan 21 vijećnik. Prijedlog dnevnog reda su dobili s materijalima, u međuvremenu predlagatelj je predložio još tri točke koje su uputili e-mailom i poštom.

Otvorio je raspravu o dnevnom redu.

**Vijećnik Joško Šupe** je kazao kako misli da kada popodne dođe kući njegovi ukućani će ga dočekati s pjesmom od TBF-a, ovoga puta neće biti u Saboru, već u Gradskom vijeću isti debilizam, čiji je djed bio ustaša, a čiji partizan. Žalosne su pojedine točke današnjeg Gradskog vijeća, tipa preimenovanje Poljane, a da ne govori o nogometu. Ako su ove dvije točke uvjeren je oko kojih će se najviše lomiti koplja, najveći problemi ovoga grada onda su oni zaista sretni. Umjesto toga predlaže da danas raspravljaju i povedu raspravu o jednom gorućem komunalnom problemu, očito o problemima razgovaraju onda kada se pojave, a to je problem parkiranja turističkih autobusa. Vrlo brzo, a i sada su svjedoci da ti autobusi iskrcavaju ljude svuda po gradu, da se gube novci i stvara očiti sigurnosni problem. Mogu o tome razgovarati ima određeni niz prijedloga.

**Predsjednik Vijeća** je upitao vijećnika Šupu da li ima utvrđeni prijedlog ili predlaže točku dnevnog reda. Ako predlaže točku dnevnog reda onda bi prema poslovniku trebao dati materijal o kojem će raspravljati. Isto tako je rekao da nije u redu da se u Gradskom vijeću govori o debilizmu, ne vidi ovdje niti jednog debila i nije nikada primijetio da je na sjednici bilo ikakvog debilizma. Ovo je 17 sjednica po redu u prosjeku, ako je bilo po 20 točaka dnevnog reda sigurno bi bilo i više u prosjeku, da je minimalno bilo 340 točaka o kojima se raspravljalo na ovoj sjednici sve su to redoviti problemi s kojima se suočavaju u radu Gradskog vijeća, tako da bi se suzdržao od velikih riječi. Ovo što je danas na sjednici moglo je biti na prethodnoj ili na nekoj sljedećoj. Ono što je važno to je da je to sastavni dio djelokruga rada Gradskog vijeća. Svi trebaju otvoreno govoriti, uvažavajući se međusobno, iznositi svoja razmišljanja koja su često različita ne koristeći pri tome riječi za koje drži da nisu primjereni našoj Gradskoj vijećnici.

Kazao je kako ovo ne mogu smatrati prijedlogom za uvrštavanje u dnevni red, jer točka nije pripremljena što nije prepreka da bude točka na sljedećoj sjednici Gradskog vijeća. Upitao je da li se još tko javlja za riječ s prijedlogom dnevnog reda. Prvo moraju glasati o tome hoće li tri dopunske točke biti sastavni dio prijedloga dnevnog reda. Upitao je tko je za to da se Prijedlog dopune uvrsti u dnevni red.

Vijeće je uz 17 glasova „ZA“, 1 glas „PROTIV“ i 5 glasova „SUZDRŽANIH“ prihvatilo da se dopunske točke uvrste u dnevni red.

**Predsjednik Vijeća** je stavio na glasovanje sljedeći

**DNEVNI RED**

1. Prijedlog zaključka o suglasnosti na sporazumno rješenje odnosa u Projektu Obonjan rivijera
2. Prijedlog odluke o davanju suglasnosti za osiguranje sredstava lokalnog sufinanciranja za II. fazu projekta Centra za gospodarenje otpadom Bikarac
3. Prijedlog odluke o zakupu i kupoprodaji poslovnog prostora
4. Prijedlog godišnjeg izvještaja o izvršenju Proračuna Grada Šibenika za 2014. godinu
5. Prijedlog odluke o raspodjeli rezultata za 2014. godinu
6. Prijedlog izvješća o realizaciji Programa javnih potreba u sportu za 2014. godinu
7. Prijedlog odluke o izvršenju programa zdravstvene zaštite i pomoći socijalno ugroženim, nemoćnim i drugim osobama Grada Šibenika za 2014. godinu
8. Prijedlog izvješća o realizaciji programa javnih potreba u kulturi, tehničkoj kulturi i znanosti Grada Šibenika za 2014. godinu
9. Prijedlog odluke o davanju suglasnosti za pokretanje postupka kreditnog zaduženja Hrvatskog nogometnog kluba Šibenik s.d.d.
10. Prijedlog odluke o osnivanju Dječjeg vrtića „Smilje“ Šibenik
11. Prijedlog odluke o davanju koncesije za obavljanje komunalnih poslova komunalne djelatnosti prijevoza putnika brodom na području Grada Šibenika na relaciji Šibenik-Jadrija-Šibenik sa mogućnošću doticanja Martinske i utvrde sv. Nikole
12. Prijedlog rješenja o imenovanju ravnateljice Gradskih vrtića Šibenik
13. Prijedlog rješenje o imenovanju Upravnog vijeća Dječjeg vrtića „Smilje“ Šibenik
14. Prijedlog rješenja u svezi inicijative za promjenu naziva trga u Šibeniku
15. Prijedlog zaključka o davanju prethodne suglasnosti na Prijedlog Statuta centra za pružanje usluga u zajednici Grada Šibenika
16. Prijedlog odluke o raspisivanju natječaja za prodaju srednjetlačnog plinovoda u vlasništvu Grada Šibenika
17. Prijedlog zaključka o prihvaćanju ponude INDUSTRIUS d.o.o. Obrovac Sinjski
18. Prijedlog odluke o visini zakupnine za obavljanje djelatnosti pružanja poštanskih usluga u poslovnim prostorima u vlasništvu i pod upravljanjem Grada Šibenika
19. Prijedlog odluke o prihvatu darovanja nekretnine
20. Izvješće o poslovanju s financijskim izvješćem Čempresi d.o.o. Šibenik za 2014. godinu
21. Izvješće o korištenju sredstava tekuće pričuve Proračuna Grada Šibenika za:
22. mjesec veljaču 2015. godine
23. mjesec ožujak 2015. godine
24. mjesec travanj 2015. godine

Vijeće je uz 17 glasova “ZA”, 1 glas “PROTIV” I 5 glasova “SUZDRŽANIH” prihvatilo dnevni red.

**Točka 1.**

Predsjednik Vijeća, zamolio je gradonačelnika za uvodno obrazloženje Prijedloga zaključka o suglasnosti na sporazumno rješenje odnosa u Projektu Obonjan rivijera.

Gradonačelnik Željko Burić je kazao kako je Obonjan treća bitna problematika koja nas je zatekla, a koju su uspješno doveli do kraja. Nakon TEF-a i pokretanja sveučilišnih studija sa izuzetnim zadovoljstvom je rekao da je završena saga i odblokiran Projekt Obonjan. Neće govoriti o detaljima jer sve detalje vijećnici su dobili u papirima, sve što eventualno dodatno žele vidjeti počevši od temeljnog ugovora iz 2008. godine, nema nikakvih tajni, niti dodataka ugovoru. Na njegovo inzistiranje napravljen je usporedni osvrt, oslanjajući se na određene dijelove ugovora iz 2008. godine i točno precizno što je promijenjeno u novome. Zbog javnosti će kazati o čemu se tu radi. Prvi temeljni stav bilo da to mora biti sporazum svih pravnih subjekata u projektu Obonjan. Dakle, Sunčanog Hvara, Obonjan rivijere, Šibenik projekata Grada Šibenika. Drugi stav je bio da ne smije biti nikakve štete pod Grad Šibenik, odnosno da se sva potraživanja svode na nula kuna. Treći stav je bio da kredit kojeg Grad vraća kao jamac preostalo je negdje otprilike oko 11 milijuna kuna i zadnja rata iz ugovora koju Grad, zato se išlo po ovako hitnom postupku, zadnja rata koju Grad plaća je s mjesecom svibnjom. Već u lipnju kredit će preuzeti novi realizator projekta Obonjan rivijere, dakle Šibenik projekti. Četvrto što su tražili je pravno mišljenje, koje su dobili od Pravnog fakulteta Split, Pravnog fakulteta Zagreb, odvjetničkih ureda Ilić, Orehovec i partneri na konkretno postavljena pitanja i svi su dali isti odgovor Šibenik projekti mogu nastaviti ugovor uz uvjet naravno bez sudskih sporova da to prihvate potpisom i Sunčani Hvar i Obonjan rivijera, iako je Obonjan rivijera u 100% vlasništvu Sunčanog Hvara, peto je skidanje jedne velike obveze Gradu, a to je skidanje obveze gradnje vodovoda sa strane Grada naravno do otoka Obonjana, procijenjena vrijednost 25 milijuna kuna, to su uspješno skinuli, ta obveza grada više ne postoji i zadnji uvjet je naravno bio da se ne vraća 5 milijuna koje je Obonjan rivijera platila izravno u Proračun Grada Šibenika za stjecanje prava građenja. Partneri su pristali na sve traženo, povlače se sve međusobne tužbe, sudski sporovi, štete pod grad nema, nula kuna, a ono što je kruna svega, u novom ugovoru nema arbitraže u slučaju spora, nego postoji jednostavni čisti ugovorni odnosi, dakle ako ne realiziraju projekt onda se otok Obonjan bez sudskog sporenja odmah bez arbitraža vraća u posjed Grada, ono što će uslijediti svi detalji, tko su investitori o planovima će biti u iduća dva – tri dana jer će se potpisati suglasnosti na Gradskom vijeću i potpisati ugovor i oni će biti na raspolaganju za sva moguća pitanja. To je ono što je ukratko imao reći o otoku Obonjan, nešto što će od iduće sezone po izračunima naših financijskih konzultanata već u prvoj sezoni 2016. godine donijeti izravnu, direktnu ili indirektnu korist proračunu otprilike 5 milijuna eura, godišnje će biti oko 120 tisuća noćenja, zaposleno oko 100-injak ljudi, a procjena je da će tjedni posjet na Obonjanu biti na razini 3000 gostiju tjedno. Nešto od čega će izravnu korist imati ne samo Grad Šibenik nego i cijela županija jer će u takozvanom turizmu mladih ljudi ulaziti relevantne tvrtke i agencije Šibenik postati top destinacija ne samo u Hrvatskoj nego i znatno više.

Predsjednik Vijeća otvorio je raspravu.

Vijećnik Petar Baranović je kazao kako je novo poglavlje jedne sage koja traje dosta dugo s kojom se prvi put susreo kao gradski vijećnik Kad se zaključivao ugovor o kojem je tada imao svoje mišljenje ima ga i danas. Način na koji će izlagati nije prirodan baš za nekog tko nije sastavni dio vlasti, ali kako oni u reformistima prakticiraju odgovornu politiku tako se hoće odgovorno postaviti prema ovom pitanju. Kazao je kako je dobro da se u mandatu gradonačelnika dogodio ovaj pomak i u realizaciji studija u kojima su radili pojedini odgovorni ljudi u gradu i otklanjanja svih problema vezanih za gospodarenje prostorom TEF-a, sanacijom bivše tvornice na čemu su radili također neki drugi prije, ali je gradonačelnik doživio satisfakciju u svom mandatu da se ta saga privodi kraju i kada je u pitanju „famozni ugovor“ i u to doba najavljivani projekt stoljeća u Gradu Šibeniku u partnerstvu sa Sunčanim Hvarom odnosno Orco grupom projekt na Obonjanu za kojeg su tada gradski vijećnik Željko Deković i on eksplicitno tvrdili da je štetan, tražili su uvid, transparentnost čitavog postupka je bila takva da je prvi koji je vidio taj ugovor i to na način da ga je čuvao stražar u Gradskoj upravi da ne bi slučajno fotoaparatom slikao koju stranicu, komplimenti gradonačelniku što je napravio značajan iskorak transparentnosti rada Gradske uprave i u sazivanju respekta i poštovanja prema Gradskom vijeću, gradskim vijećnicima kao ljudima koji su tu pozvani da donose krupne odluke, jako je dobro da ovo imaju na klupama što 2008. nije bio slučaj zato što je tadašnja garnitura koja je vodila grad sastavila katastrofalni ugovor na štetu grada Šibenika što je u ovim papirima evidentno koliko ih je uspio prostudirati. Grad je u tom ugovoru na sebe preuzeo ogromne obveze, a u pravnoj poziciji je bio takvoj da je došlo do raskida sa bilo čije strane, bilo čijom krivnjom morao bi platiti sve troškove uključujući i famoznih 1.830.000,00 eura koliko se potpisalo honorara dvojici dečkića koji su se popularno zvali Sinergijske solucije i koji su otišli ruksakom punim eura iz ovog grada. To je ono što su oni zatekli. Njih su izgleda dočekale neke druge okolnosti i u ovo slučaju su uspjeli naći poziciju. Iščitavajući ovaj materijal dolazi do zaključka da nova pravna pozicija grada u realizaciji Projekta Obonjan će biti puno povoljnija, da su se izvukli koliko on shvaća stvari iz situacije ukoliko dođe do raskida ugovora, plaćaju sve navedene troškove uključivši 1.830,000,00 eura za konzultantske usluge i usluge posredovanja pri sklapanju ugovora. Iz ovoga je razvidno da Grad izlazi iz te zamke zvana arbitraža hrvatskog pravosuđa. U odnosu na prethodnu HDZ-ovu vlast učinili su bitni iskorak u zaštiti interesa Grada. Tadašnja garnitura ga je dovela u poziciju da stavi omču oko vrata. Samo pita prije negoli budu glasali o ovome jeli dobro razumio tekst, pita i stručnjake iz Gradske uprave koji su ga tada uvjeravali da je to sjajan ugovor, je li ovo iskorak naprijed i da li je dobro shvatio da su se izvukli iz ove dvije krupne točke koje su Grad mogle financijski slomiti. Što se tiče najava gradnje, daj Bože, da sve bude kako je napisano, da bude i skromnije, a da nije na štetu Grada i da Grad ne upadne u pravne sporove. Svatko odgovoran u ovom gradu mora biti zadovoljan i da bude i skromnije. Želi njihovu garanciju da je dobro shvatio da se ovim papirima Grad izvlači iz pravne pozicije u slučaju raskida ugovora bilo čijom krivnjom.

Gradonačelnik Željko Burić je kazao kako se zahvaljuje vijećniku Petru Baranoviću, saborskom zastupniku i čovjeku koji je bio u bivšoj vlasti i zna elemente ugovora iz 2008. godine, ali se ne osvrće na ono što je naslijedio od bilo koga niti na bivšu garnituru niti na garnituru prije toga. Onog trenutka kada je sa svojim timom preuzeo odgovornost, govore samo o onome što im je obveza da pokušaju učiniti. Naravno da su ljudi prije radili na nizu ovih projekata, naravno da se mora imati i sreće u životu, pa da budu onaj koji to uspije dovesti do kraja. Ono što je vijećnik Petar Baranović govorio emocionalno doživljava jer je to satisfakcija kada kaže netko tko nije u strukturi vlasti da se barem trudite i pokušavate napraviti dobar posao, a sve u interesu grada, a to je jedini njegov osnovni moto funkcioniranja i točno su shvatili. Najveća dobit ovoga je izvući se iz pravne omče koja je mogla dovesti Grad u bankrot, da ne idu praktički u detalje čim je izlaz arbitraža, a nema one arbitraže koja je uvijek bila na strani jednog, a da nas se samo malo okrznulo u eventualnoj arbitraži imali bi itekakve probleme u funkcioniranju Grada. Na sreću, ovo je u konačnosti izlaz iz svih pravno-vjerovničkih odnosa koje su imali, a vjeruje sto posto je siguran da se radi o vrlo ozbiljnom partneru i sve ovo što rade je odgovor na ono kako osigurati budućnost u ovom gradu, otvarati radna mjesta na način da budu čisti, transparentni i da investitori mogu doći i otvoriti radna mjesta.

Vijećnik Joško Šupe je kazao kako je često puta dežurni kritičar, nevjerni Toma, apsolutno podržava svaki projekt koji znači nove investicije iz ovoga je razvidno da će imati brojne efekte počevši od komunalnog doprinosa i PDV-a, zapošljavanja i to je pravi put. Načelno podržavaju i radi toga mole da se još jednom potvrdi pitanje vijećnika Petra Baranovića da se pojasne neke stvari iz ovoga ugovora, nije pravnik pa možda i griješi. Ima nekakva pitanja, Obonjan Rivijera prodaje 100% temeljnog kapitala Projektima Šibenik i zašto onda Obonjan Rivijera ostaje u projektu, pa im se opet daje zemljište na korištenje i raspolaganje. U ugovoru se spominje privatni partner u članku 1. i članku 2.Tko je taj privatni partner? Onda opet u članku 1.5. privatni partner postaje članom društva Obonjan Rivijera, pa mu prodaje 100% temeljnog kapitala, vjerojatno on postaje 100% vlasnik. Ako se ne vara što se tiče gradnje ima sedam faza, samo su za prve dvije faze, fazu A i fazu B točno definirali rokove pripreme i gradnje, prve dvije faze, što je s ostalim fazama. Obonjan rivijera po ovome koliko je on iščitao i dalje ostaje u igri što je razvidno iz članka 3. i ona će upravljati što je razvidno iz članka 6. pa čemu onda privatni partner. Pohvaljuje članke koji se tiču preuzetih obveza Grada, tako da Otok mladosti više ne otplaćuje kredit, ukida se obveza gradnje vodovoda i povreda jamstava. Kada su kod jamstava stoji članak da za dobro izvršenje posla prijedlog da to bude prvoklasno, znači predlaže da to bude garancija prvoklasne banke i nikako dozvoliti klauzulu 13b. da se iznos ispod 5% osigura zadužnicama, jer tako defakto mogu ostati samo na zadužnicama. Da li je točno da po članku 13c. garanciju za održavanje objekata dobivaju tek od 46 - e godine projekta? Od 2016. godine Grad neće imati direktnu dobit, već od 2020. godine kada dobivaju cca 500 tisuća eura fiksnog dijela koncesijske naknade, 2021. godine 5% prihoda koji ne mogu biti manji od 3,5% EBITDA na neki način podjela rizika, ali čemu to. Imat će oni itekako veliku dobit.

Predsjednik Vijeća je kazao kako bi uvaženom pročelniku Tihomiru Paškovu predložio vjerojatno će kroz raspravu, javilo se više vijećnika biti još možda ovakvih pitanja, pa bi molio da ih nekako pribilježi, da čuju ostale kolege vijećnike, pa da jednostavno ih prikupe i pokušaju odgovoriti.

Tihomir Paškov je kazao kako nije zapamtio sva pitanja gospodina Šupe. Međutim ovdje bi mogli nešto reći u globalu, ugovor slijedi u većini dijelova koncepcijski ugovor koji je već potpisan. Znači njih buni što je to privatni partner, što je to Projekt Šibenik. Privatni partner je partner koji sa Gradom potpisuje ugovor o realizaciji projekta, a Obonjan rivijera je projektno društvo. Znači društvo koje će obavljati djelatnost na otoku. Oni odgovaraju solidarno za svoje obveze. U ovom slučaju nama je privatni partner tvrtka Projekti Šibenik jer se ugovor raskida u odnosu na tvrtku Sunčani Hvar, a Obonjan Rivijera je dioničko društvo i Projekti Šibenik u ovo postupku kao preduvjet svih ovih pravnih poslova stječu 100% dionica projektnog društva.

Što se tiče faze gradnje u dogovoru su sa partnerom predvidjeli što je obvezatno, a što fakultativno. Sukladno tome što je obvezatno stavili su i rokove u kojima se to treba izvršiti, a ono što je fakultativno to će naknadno dogovoriti u trenutku kada privatni partner odluči da to radi, nešto slično je ako se ne vara i u projektu Hotela Šibenik također imaju obvezatno i fakultativno. Garancije su za uredno održavanje objekta, zašto zadnjih pet godina upravo iz razloga toga, u tih prvih pet godina da on ne bi uništio cijeli projekt, devastirao i nama predao. On je dužan pet godina prije isteka skinuti i sve hipoteke sa prava građenja, to je upravo razlog zašto se stavlja tih pet godina urednog održavanja objekta jer će nakon isteka pedesete godine svi ti objekti pripasti nama. Raskidom ugovora, krivnjom partnera u bilo kojem trenutku svi objekti sagrađeni na pravu građenja, postaju vlasništvo Grada Šibenika bez ikakve naknade, to u starom ugovoru nažalost nije bilo, i tu je bila jedna opasnost da se moglo cijelu situaciju izmanipulirati kroz namjerni raskid ugovora, pa da se opet obračunavaju ulaganja koja su u projektu.

Vijećnik mr. sc. Draško Lambaša je kazao kako ovaj komparativni prikaz razlika između ovog postojećeg ugovora i prijedloga ugovora je dokaz koliko je bio loš taj prethodni ugovor zaključen za vrijeme HDZ-ove prethodne vlasti u Gradu Šibeniku. Znaju da je bio skrivan od javnosti, te da je tek nakon presude Upravnog suda po tužbi SDP-a omogućen uvid u taj ugovor, neposredno prije preuzimanja vlasti od strane SDP-a i HNS-a. Nabrojit će što sve u tom ugovoru nije valjalo. Plan aktivnosti od privatnog partnera koji bi trebao biti dostavljen po potpisu ugovora 20. ožujka 2008. godine, prvi put Gradska vlast traži 1. prosinca 2008. godine. Pristalo se na prijenos ugovora s Orco grupom na Sunčani Hvar, iako je Sunčani Hvar u prethodnoj godini ostvario gubitak od 113 milijuna kuna, te bio zadužen po kreditima za 427 milijuna kuna, tada je morala biti brisana odredba o nadležnosti Međunarodne trgovačke komore za arbitražu, jer Sunčani Hvar je domaća pravna osoba, za razliku od Orco grupe. Još tada je to trebalo biti napravljeno. Nije ugovorena nikakva naknada za korištenje pokretnina na otoku knjigovodstveno vrijednih 3 milijuna kuna, one su i danas na otoku, inventar spavaće sobe, kuhinje i tako dalje, naknadno nakon neuspješnog dopisivanja između grada i partnera je došlo do toga da se to ostavi bez naknade partneru jer je on prijetio da ih Grad otkloni o svom trošku. Sve ovo vrijeme je privatni partner posjedovao otok što je vrlo bitno i u posjedu je ovih pokretnina. Zaključeni ugovor bitno je lošiji od prijedloga ugovora koji je bio u natječajnoj dokumentaciji pri početku samog postupka, pa čak i kada privatni partner krši, u svakom slučaju Grad Šibenik je odgovarao, ovo je jedan apsolutni pomak u odnosu na taj ugovor koji je apsolutno za Grad Šibenik bio loš. Međutim, da bi se izjasnio o ovom ponuđenom prijedlogu, kaže se da će Grad povući tužbu između Grada i Sunčanog Hvara na 10 milijuna 878 tisuća kuna. Uz materijale je trebalo biti izvješće Odvjetničkog ureda i odvjetnika koji vodi ovaj spor za Grad u kojem je stanju taj spor i koji su izgledi da uspije u tom sporu. Isto tako trebalo je napraviti za spor u kojem Obonjan rivijera tuži Grad za 2.140.000,00 kuna. Bez toga misli da se ne može ozbiljno razgovarati. Isto tako po njegovom mišljenju Grad može tražiti od privatnog partnera da plati sve ono što je Grad plaćao sve ovo vrijeme po kreditima za Otok mladosti, ugovor je kršio privatni partner, a ne grad. Grad može zahtijevati vraćanje svih iznosa koje je platio. Pored ovog ugovora postoji posebni ugovor Grada sa Sinergijskim solucijama i na to je jedno odvjetničko društvo ukazivalo u svom mišljenju iz 2009. godine da postoji opasnost da su to dva različita ugovora. Sinergijske solucije inzistiraju na naplati od Grada jer oni nisu subjekt ovog ugovora koji oni sada mijenjaju. O tome u ovom materijalu nema riječi, upozorava na tu opasnost i misli da bi to trebalo prije toga raščistiti.

Vijećnik Ante Županović je kazao kako mu je izuzetno drago da se neke stvari počinju pokretati, s obzirom da opečeni itekako moraju puhati i na hladno, misli da imaju jako puno razloga za tako nešto. G. Paškov je spomenuo korigirani ugovor za Hotel Šibenik, taj novi ugovor ili bolje rečeno aneks ugovora on je sadržavao dobar dio primjedbi koje su navedene. One izmjene koje su navedene točno se znalo na što se odnosi i da se te stavke izbacuju iz tog ugovora kad se već pozivaju na stari ugovor. S obzirom da nije rađen novi ugovor kao i što je ode riječ o aneksu pozivaju se na izvorni dokument, bilo bi mu draže da u ovome što potpisuju svi akteri da stoji nova stavka, a da se ono izbacuje i da nije više predmet novog ugovora. Ovo nije novi ugovor. Kako može biti novi ugovor, a imaju stari ugovor. Onda ako je tako onda je ono što je on prije tražio i od Orco grupe i od Sunčanog Hvara tražio je da se potpiše ugovor o raskidanju ugovora, sve druge solucije su otvorene. U pravu su kada govore da je Obonjan značajan resurs, ovdje nema nikakve garancije da će se graditi, ali da se može puniti sigurno. I onda je bilo jako puno zainteresiranih i moglo se sigurno 5 mjeseci puniti Obonjan. Ako je u ono vrijeme bilo preko 60 tisuća noćenja onda ih sigurno u novije vrijeme može biti daleko više. On je za to da se to stavi u funkciju, ovdje se pojavljuje novi partner, ali prije toga moraju raskinuti stari ugovor, traže od njih da dadu svoju suglasnost, kažu novi ugovor, a što je sa starim ugovorom, ne vidi da je on raskinut. Preduvjet svega ovoga bilo bi raskidanje starog ugovora i formiranje novih odnosa i novih aktera. Ako se pojedini akteri iz onog ugovora pozivaju na određene odrednice u svemu tome i ovom novom ugovoru, shvatio je da je to aneks kada su u pitanju bili Hoteli Šibenik u kojem su eliminirali sve ono što je bilo nepogodno i nepovoljno za Grad Šibenik, jer je Grad Šibenik bio isključivi krivac za nečinjenje partnera u svemu tome. Novi partner koliko vidi sve to može dati u podkoncesiju.

Tihomir Paškov je kazao kako ne može.

Vijećnik Ante Županović je kazao kako misli da je u svakom slučaju neke stvari trebalo drugačije definirati s obzirom da imaju jako loše iskustvo u svemu tome, odgovorno tvrdi da je Šibenik izgubio preko 30 milijuna kuna, isto tako jako dobro znaju da je Grad Šibenik plaćao i struju, osiguranje jer je u pitanje dolazio kredit od 20 milijuna kuna, prema tome Šibenik je i tu izgubio. Izgubio je niz drugih stvari, a da ne govori što netko priča o izgubljenoj dobiti Šibenika, ima itekako izgubljenu dobit, jer svake godine je bilo preko 60 tisuća noćenja. Ne vidi da je ovdje sve to definirano i ima još niz pitanja na koja bi trebalo odgovoriti, drago mu je da se na tome radi, kamo sreće da to mogu staviti u funkciju, bez obzira što će njegov klub, on će u svakom slučaju u ovoj formi biti suzdržan.

Vijećnica Iris Ukić Kotarac je kazala kako će se nadovezati na pitanja kolege Draška Lambaše cijenjenog pravnika s njihove lijeve strane, da bi se moglo raspravljati o ovom pitanju bilo je potrebno da im se dostavi ugovor iz 2008. godine, odnosno bilo je potrebno da se dostave svi materijali pogotovo oni vezani za parnice radi utvrđivanja odgovornosti, odnosno šteta i tako dalje. Premda danas slavodobitno zaključuju kako je ovaj ugovor fenomenalan, zanima je tko je 2008. godine dao prijedlog ovog ugovora odnosno pitala je Tihomira Paškova da li je on bio pročelnik u to vrijeme.

Tihomir Paškov je kazao kako je bio pročelnik.

Vijećnica Iris Ukić Kotarac je kazala kako onda priznaje da je kao pravnik i pročelnik sudjelovao u zaključenju štetnog ugovora za Grad Šibenik. Ovaj ugovor je zaključen 2008. godine i sedam godina se nije ništa radilo po tom pitanju. Prije negoli donesu danas zaključak o tome hoće li glasati za ili protiv ovog prijedloga zanima je konkretno koliko je Grad Šibenik potrošio novčanih sredstava vezanih uz ovaj ugovor. Svi troškovi od 2008. godine do danas. Sve od plaćanja računa, kredita, dakle svi troškovi vezani uz projekt Obonjan, pa će vidjeti da li profitiraju ovim ugovorom. Ako danas na klupama imaju ugovor gdje moraju između dva zla izabrati manje onda želi znati podatke prije nego li bi mogla odgovorno glasati o ovoj točci prijedloga.

Predsjednik Vijeća je kazao kako taj predmetni ugovor za kojeg svi manje-više znaju kako je izgledao, bio je upućen DORH-u i temeljem toga DORH nije dalje postupao, mora se složiti s mišljenjem vijećnice da je taj ugovor bio štetan u smislu političke kvalifikacije, ali u principu pravnog priznanja to je na nekim drugim institucijama koje o tome odlučuju.

Vijećnik Ante Gašperov je kazao kako je ponosan nakon 15 godina da je u prvom sazivu dignuo ruku na strani SDP-a da podignu kredit i dadu suglasnost za kredit koji će sada navodno, koliko je razumio, neće više biti na teret gradu. Nakon umiljatih riječi ne mogu biti tako negativni, to znači da će oni kao klub vijećnika podržati taj prijedlog.

Vijećnik Petar Baranović je kazao kako ga je na ponovno javljanje motivirala jedna konstatacija predsjednika Vijeća da je dvojbeno da li se radi o štetnom ugovoru. Misli da je to formalno, ali suštinski se radi o štetnom ugovoru, jer da nije štetan ne bi ga mijenjali, da nije loš projekt bi se realizirao, da nije loš i štetan gospodarski ne bi plaćali kredit, što je nekadašnji njegov šef g. Županović potpuno istinito informirao ovo Gradsko vijeće i šibensku javnost. Da imaju sve što se radilo u to doba. Najprije dižu kredit od 20 milijuna kuna za sanaciju gubitaka iz tekućeg poslovanja i za investiranje u djelatnost čime se kupila i nova kuhinja, inventar i drugo. Uložilo se navodno 12 milijuna kuna, ali ono što je interesantno kako voli spremati papire kada uđe u kancelariju i naiđe na mail između tadašnjeg dogradonačelnika i Sinergijskih solucija puno stariji od dana kada su raspravljali od dana kada su raspravljali o dizanju kreditu i investiranju u djelatnost u kojem se već raspravilo o predmetnom ugovoru. Dakle, gradska vlast je znala u što ulazi, ali je svejedno pred Gradsko vijeće došla sa idejom da se Grad zaduži za 20 milijuna kuna. Ne bi htio čeprkati po povijesti, stvarno mu to nije namjera, ali je notorna činjenica da danas kao što je rekla vijećnica Iris Ukić Kotarac se izvlače iz velikog zla u nešto što izgleda puno simpatičnije, puno sigurnije za ovaj grad. O tome mogu špekulirati istine radi.

Predsjednik Vijeća je kazao kako je rekao o dijelu štetnosti o kojoj vijećnik govori, on kao takav je stvar kvalifikacije, on je spomenuo samo da je cijeli dokument bio na DORH-u i da DORH nije smatrao da ima elemenata. Samo je toliko rekao. Iz ove rasprave koja je malo duže potrajala rekao bi sa pravom jer točka to i zaslužuje nemaju niti jedan amandman.

Vijećnik Joško Šupe je kazao kako ne treba požurivati jer su ovo preozbiljne stvari. Njegov prijedlog što se tiče amandmana je da članak 13b. ostane 5% garancija za izvršenje posla, bankovno jamstvo, prvoklasne banke u visini 5%, zadužnica ništa. Nepovjerljiv je u tom dijelu i ista stvar što se tiče koncesijske naknade neka od 2021. godine koncesionar budući uplaćuje 5% prihoda znači bez klauzule koje ne mogu biti manje od 3,5 % EBITDA.

Gradonačelnik Željko Burić je kazao kako smatra da je u predloženom aneksu ugovora maksimalno zaštićen interes Grada i da nema nikakve potrebe za dodatnim kvalifikacijama.

Vijećnik Joško Šupe je kazao kako amandman što se tiče prvoklasne banke zna se da postoji procedura kada je neka banka prvoklasna, a kada nije, o tome neće diskutirati. Njegov amandman je bio što se tiče visine garancije, da se isključi klauzula da se iznos ispod 5% osigura zadužnicama, da maknu te zadužnice da isključivo bude jamstvo prvoklasne banke, a drugo je što se tiče visine varijabilnog dijela koncesijske naknade, neka to bude 5% prihoda. Dakle da se briše dio koji govori ne manje od 3.5% koji može biti manji u odnosu na 3,5% klauzule EBITDA.

Predsjednik Vijeća je upitao da li je to 13 dio garancije ispunjenja obveza privatnog partnera, članak 13. stavak b), to nije dio koji se odnosi na sporazum, već ulaze u ugovor.

Vijećnik Joško Šupe je kazao kako se to odnosi na članak 13b) da se briše „privatni partner se obvezuje izdati korporativnu garanciju osiguranu potrebnim brojem zadužnica kojom će se jamčiti za isplatu iznosa od 5% od vrijednosti radova ugovorenih u fazi građenja, odnosno razlike između vrijednosti ustupljene bankarske garancije i iznosa od 5% vrijednosti“.

Predsjednik Vijeća je kazao kako moli da amandman ubuduće bude u pisanom obliku.

Vijećnik mr.sc. Draško Lambaša je kazao ako pročelnik može nešto reći o međusobnim tužbama koje bi se trebale povući. Ono što je pitao kakvi su izgledi , na što se odnosi 10 milijuna i 800 tisuća. Tko cijelo ovo vrijeme plaća komunalnu naknadu, a u posjedu je Obonjan rivijera. Plaća li ostalo, plaća li struju i koristi pokretnine ovog Grada sve ovo vrijeme bez naknade.

Tihomir Paškov je što se tiče sporova kazao kako čim su stupili u pregovore pokušavajući rješavati naše međusobne odnose obavijestili su Sud da se dogovaraju tako da u ovom sporu nas protiv Sunčanog Hvara za isplatu 10 milijuna nije bilo ni jedno ročište. Inače da ne bi sada ulazili u pravne rasprave, komentiranja i tako dalje, u Ugovoru iz 2008. godine koja su pravna sredstva bila ugovornim stranama, obavijestiti stranu koja krši ugovor da otkloni kršenje i onda su bile određene dodatne mogućnosti, a u slučaju da stranke nisu suglasne onda je u pitanju da se njihov spor rješava na arbitraži, ne na redovnom sudu, nego na arbitraži. Napomenuo je da prvo ročište uopće nije održano. To je ono što se tiče sporova.

Predsjednik Vijeća je kazao kako imaju amandman vijećnika Šupe koji se odnosio na brisanje dijela članka 13.stavka b) Ugovora i dio koji se odnosio na koncesijski diona pravo građenja. Upitao je tko je za to da se prihvati amandman kojeg je predložio vijećnik Joško Šupe.

Uz 7 glasova „ZA“ prijedlog nije prošao.

Predsjednik Vijeća je stavio na glasovanje Prijedlog zaključka o suglasnosti na sporazumno rješenje odnosa u Projektu Obonjan rivijera.

Vijeće je uz 16 glasova „ZA“ i 6 glasova „SUZDRŽANIH“ donijelo Zaključak o suglasnosti na sporazumno rješenje odnosa u Projektu Obonjan rivijera koji se prilaže zapisniku pod 1) i čini njegov sastavni dio.

**Točka 2.**

Predsjednik Vijeća je otvorio raspravu o Prijedlog odluke o davanju suglasnosti za osiguranje sredstava lokalnog sufinanciranja za II. fazu projekta Centra za gospodarenje otpadom Bikarac. Na klupe su dobili amandman samog predlagatelja koji je vrlo kratak. U članku 2. Prijedloga odluke briše se stavak 2.

Vijećnik Petar Baranović je kazao kako je nepobitna činjenica da se može ići u realizaciju II. faze Bikarca i veseli ih da su tu u mogućnosti povlačiti veći dio sredstava U I. fazi su radili iz predpristupnih fondova i povukli u to doba među prvima u Hrvatskoj 6,3 milijuna eura i uz nekakvu financijsku pomoć iz nacionalnog proračuna dobrim djelo sredstava iz proračuna Grada Šibenika sufinancirali prvu fazu. Ovdj se kaže: „zbog kojeg se Grad Šibenik namjerava zadužiti u 2016. godini najviše do 18.200.000,00 kn“. Mora postaviti konkretno pitanje gradonačelniku da li ovo znači osim formalnog obvezivanja da participiraju u onom nužnom dijelu naše komponente sa tih 10%. Ovo u praktičnom smislu znači da Grad Šibenik i za ovo namjerava dići kredit. 5 milijuna u startu mandata, 20 milijuna kuna nakon toga, od čega 12 milijuna kuna TEF što apsolutno prihvaća kao jedan dobar potez, napravio bi isto tako da je na mjestu gospodina Burića, pa sada 18.200.000,00 kuna maksimalno, zašto zaduživanje. Pogledao je izvješće iz 2014. godine, gradili su i oni projekte, pa nisu dizali kredite. Dolaze polako do cifre od 50 milijuna kuna, izražava samo oprez, ako nastave sa ovim tempom mogli bi po nekom zakonu vjerojatnosti dočekati kraj mandata sa 100 milijuna kuna kreditnog zaduženja. Upitao je da li je pametno dignuti toliki kredit.

Gradonačelnik Željko Burić je kazao kako neće biti baš tako, upravo su izglasali i skinuli 11 milijuna kuna obveza sa Grada. To su izuzetno povoljni uvjeti, kredit počinje 2020. godine, zadnja rata 2036., to su Ugovori Republike Hrvatske u prvoj varijanti je bilo 40% sada je to 90% nacionalnog, neće kredit vraćati Grad Šibenik, nego tvrtka Bikarac, u ovom trenutku je tvrtka tek oformljena i ne može biti nositelj bilo kakvih obveza o sufinanciranju, to je samo jedna premosnica, koja je pravilo za cijelu Republiku Hrvatsku, ništa specifično, ima i e- mail od nadležnog ministarstva i Fonda za zaštitu okoliša gdje se to detaljno objašnjava, jer su tražili dodatnu garanciju ali ne zbog odgovornosti Grada Šibenika, nego eventualno ako se zatvore europski novci da taj teret ne padne na teret Grada Šibenika. Ovdje se radi o jednom izuzetnom aranžmanu, bit će među prvima koji će sustavno riješiti problem zbrinjavanja otpada. Neće to biti nikakav dodatni financijski teret Gradu Šibeniku.

Vijećnik Ante Županović je kazao kako se radi o povoljnom kreditu, smeta ga jedino što se nije odustalo od skupe tehnologije. Dio oko 180 milijuna kuna nije trebalo toliko koštati, međutim to je jedna stara priča koja se nažalost nastavila, ne samo Šibenik, nego i ostali gradovi koji imaju ovaj problem, svoje projekte, plaćaju tu skupu tehnologiju koja je očito daleko ranije dogovorena i to na neki način nisu mogli izmijeniti, ali postoje i daleko jeftinije tehnologije, čak i domaća tehnologija, ali iz svega ovoga vidi da se ostalo pri ranijim dogovorima i to je dužnost koju moraju prihvatiti. Ovo je posao koji treba dovesti do kraja, a cijenu treba platiti.

Senka Ramljak je kazala kako mora ispraviti netočni navod kojeg je g. Baranović već na drugoj sjednici Gradskog vijeća ponavlja, a to je kredit od 5 milijuna kuna. To je bio kratkoročni kredit koji se koristio na 4 mjeseca za premošćivanje proračunskih razlika u priljevu i odljevu za činjenje dobrobiti Gradu, a ne eventualno moguće nastale štete zbog velikih naslijeđenih dugova koji se u tom momentu nisu mogli riješiti u tako kratkom roku kao što su vjerovnici tražili. Taj kredit je davno prošle godine otplaćen.

Vijeće je uz 2 glasa „SUZDRŽANA“ donijelo Odluku o davanju suglasnosti za osiguranje sredstava lokalnog sufinanciranja za II. fazu projekta Centra za gospodarenje otpadom Bikarac koja se prilaže zapisniku pod 2) i čini njegov sastavni dio

Točka 3.

Vijeće je bez rasprave jednoglasno donijelo Odluku o zakupu i kupoprodaji poslovnog prostora koja se prilaže zapisniku pod 3) i čini njegov sastavni dio.

**Točka 4.**

Predsjednik vijeća je otvorio raspravu o Prijedlogu godišnjeg izvještaja o izvršenju Proračuna Grada Šibenika za 2014. godinu.

Vijećnik Joško Šupe je kazao kako što se tiče izvršenja Proračuna misli da su priče o uštedama i racionalizacijama prazne priče jer otvore li Proračun misli da su gotovo sve stavke materijalnih rashoda povećane. One koje su manje odnosno usporede li prethodno razdoblje, imaju na primjer osobne usluge, one su za 5 milijuna kuna povećane i nisu razlog projekti jer je iz proračuna razvidno da je išlo samo 2.7 milijuna kuna na EU projekte, a ostatak ne zna za što. O financijskim rashodima su već razgovarali, tako da to neće ni komentirati.

Vijećnik Ivan Rajić je kazao kako su u Proračunu dosta često komentirali restrukturiranje Gradske uprave koje ni do dan danas nije izvršeno, a u Proračunu za 2014 godinu vide bitne povećanje stavki na plaće radnika Gradske uprave od gotovo 3 milijuna kuna, dobivaju objašnjenja da nije bilo povećanja broja radnika u Gradskoj upravi. On misli da ih je bilo, jer da nije onda ovaj iznos ne bi bio toliko velik. Volio bi da gospođa Senka Ramljak koja je radila ovaj izračun da obrazloži što je to što se povećalo u stavkama plaća Gradske uprave.

Senka Ramljak je kazala kako s obzirom da je ovo jedna tematika koja je uvijek aktualna broj zaposlenih, plaće i tako dalje da uvaže slijedeće, a to je da taksativno po stavkama i svemu u pisanom obliku dostavi.

Vijećnica Iris Ukić Kotarac je kazala da je zanima, budući je rashod za promidžbu i informiranje i dalje 722.848,00 kuna izvršenje da im se dostave ugovori vezani uz rashode za usluge u vrijednosti 254.537,00 kuna, odnosno programi za tiskovna glasila i portale, javni interes u informiranju gdje je također utrošeno rashoda za usluge 253.237.00 kuna, odnosno da im se dostave ugovori vezani za pružanje usluga odnosa sa javnošću u vrijednosti 210.873,00 kune. Zanima je gdje su utrošena sredstva, odnosno koji su akteri vezano uz tu priču. Uredno u računu analitika 2014. godine ono što joj je upalo u oči, možda je pogreška, ne zna, brojčana oznaka 8. primici financijske imovine i zaduživanja stoji povrat zajmova, stanovi POS i stambeni krediti djelatnika Gradske uprave. Moli da joj se objasni ova stavka, što znače stambeni krediti djelatnika Gradske uprave vrijednost 238.420,00 kuna.

Senka Ramljak je kazala kako obzirom da je dio koji je sada iznijela dio koji davno datira u proračun dozvolit će da se obrati u pisanom obliku.

Vijećnik mr.sc. Draško Lambaša je kazao kako na stranici 11. Muzej ubačeno je arheološko istraživanje Velika Mrdakovica koliko on zna to nije na području Grada Šibenika. Da li općina na čijem je području Velika Mrdakovica snosi te troškove i zašto ne snosi. Zašto bi Grad financirao nešto što je izvan njegovog područja bez obzira da li je to od državne važnosti ili bilo kakve, to nije na Gradu Šibeniku, imaju 700 i nešto tisuća kuna za to.

Senka Ramljak je kazala kako participira i područje na kojem se nalazi Velika Mrdakovica, ovo su inače projekti Europske unije koji nisu direktno vezani samo za Proračun Grada, u ovom trenutku ne zna napamet reći koliki je taj dio sredstava, ali u svakom slučaju participira i sredstva se doznačuju preko Županije.

Predsjednik Vijeća je kazao kako je razlog tomu što Muzej koji te radove obavlja koliko on zna je u vlasništvu Grada, a Muzej se financira kroz sustav riznice i onda novac koji Muzej naplaćuje od toga prolazi kroz riznicu.

Vijećnik mr.sc. Draško Lambaša je upitao da li sudjeluje Grad Vodice.

Senka Ramljak je kazala da sudjeluje.

Predsjednik Vijeća je kazao kako je to Grad Vodice, to je na njihovom teritoriju, ali koliko zna taj dio radova je financiran iz EU projekata.

Vijećnica Anita Jakšić je kazala kako u općem djelu ostvarenje u prethodnoj godini za naknadu troškova osobama izvan radnog odnosa iznosio je 37 tisuća kuna, a u ovoj godini skoro milijun kuna, ako uzmu još 3 milijuna kuna za plaće i taj milijun, tko to radi izvan radnog odnosa za Grad.

Senka Ramljak je kazala kako na arheološki istraživanjima,uglavnom se najveći dijelom odnosi na Muzej Grada Šibenika i rade ljudi koji nisu u radnom odnosu u Gradu Šibeniku, sa njima se sklapaju ugovori o djelu, kao što zna ugovor o djelu je jako skup i iz toga su zapravo proizišle te velike brojke. Ove godine, a to su i ponovili na jednom od gradskih vijeća maksimalni broj ugovora o djelu će angažirati samo onda ako se ne može izbjeći ugovor o radu na određeno vrijeme.

Predsjednik Vijeća je stavio na glasovanje Prijedlog godišnjeg izvještaja o izvršenju Proračuna Grada Šibenika za 2014. godinu.

Vijeće je uz 2 glasa „SUZDRŽANA“ prihvatilo godišnjeg izvještaja o izvršenju Proračuna Grada Šibenika za 2014. godinu koji se prilaže zapisniku pod 4) i čini njegov sastavni dio.

Predsjednik Vijeća je utvrdio kako je na sjednici nazočno 22 vijećnika pristigli su vijećnici Ante Gašperov i vijećnica Anita Škugor Kodžoman.

**Točka 5.**

Vijeće je uz 2 glasa „SUZDRŽANA“ donijeloOdluku o raspodjeli rezultata za 2014. godinu koja se prilaže zapisniku pod 5) i čini njegov sastavni dio.

**Točka 6.**

Vijeće je, bez rasprave uz 2 glasa „SUZDRŽANA“ donijeloIzvješće o realizaciji Programa javnih potreba u sportu za 2014. godinu koje se prilaže zapisniku pod 6) i čini njegov sastavni dio.

**Točka 7.**

Vijeće je, bez rasprave jednoglasno donijelo odluke o izvršenju programa zdravstvene zaštite i pomoći socijalno ugroženim, nemoćnim i drugim osobama Grada Šibenika za 2014. godinu koja se prilaže zapisniku pod 7) i čini njegov sastavni dio.

Točka 8.

Vijeće je bez rasprave uz 1 glas „SUZDRŽAN“ donijelo Prijedlog izvješća o realizaciji programa javnih potreba u kulturi, tehničkoj kulturi i znanosti Grada Šibenika za 2014. godinu koja se prilaže zapisniku pod 8) i čini njegov sastavni dio.

Točka 9.

Predsjednik Vijeća je otvorio raspravu o Prijedlogu odluke o davanju suglasnosti za pokretanje postupka kreditnog zaduženja Hrvatskog nogometnog kluba Šibenik s.d.d..

Vijećnik Petar Baranović je kazao kako na dnevnom redu imaju pitanje koje je na prošloj sjednici skinuto većinom glasova sa dnevnog reda. Između ostalog i zbog primjedbi koje je nekolicina njih iznijela vezanih uz nedostatak informacija o tome kako zašto i po kojim okolnostima Grad izdaje ovo jamstvo, sada je nešto kvalitetniji i širi materijal ispred nas iz kojeg se vidi kakvo je stanje u Nogometnom klubu i zbog čega se treba dignuti kredit od 5 milijuna i 800 tisuća kuna. Saga o nogometnom klubu i njegovim problemima traje već godinama, ima svoju povijest. U obrazloženju se navodi da se navedeni iznos kredita podiže za podmirenje obveza preostalih iz procesa preoblikovanja udruge u športsko dioničko društvo za obavljanje športskih djelatnosti, a odnose se na obveze II. stupnja mirovinskog osiguranja, ostali porezi, plaće, dobavljači. Sve zajedno 6 milijuna i 861 tisuću kuna što se tiče razlike između preostalih obveza i visine traženog kredita naglašavaju da se radi o pregovorima o otpisu dijela duga sa stavke plaće i dobavljači. Naglasio je plaće i dobavljači. Traženim iznosom kredita pokrilo bi se u potpunosti obveze procesa preoblikovanja. Što znači ovo što piše u obrazloženju. To znači da je poslovanje Nogometnog kluba Šibenik kroz sve ove godine bilo dobavljača, usluga i roba koji nisu nikada plaćeni i neće ni biti. To znači da je u funkcioniranju Nogometnog kluba Šibenik bilo i onih sportaša koji su pod ugovorom igrali za Nogometni klub Šibenik, bilo je djelatnika koji za svoje pružene usluge i rad, po neko za odrađene sate, polijevanje trave, održavanje stadiona, rad sa djecom nikada neće biti plaćeni. Iz ovog materijala i ovih izvješća je vidljivo da i potraživanja koja su veća od navedenog iznosa traženog kredita uključuju i potraživanja kojih se odrekla država, ugovor o prijenosu potraživanja na način da je svoja potraživanja pretvorila u udio Grada Šibenika u vlasničkoj strukturi budućeg dioničkog društva i to u iznosu od 58 milijuna kuna, skoro da je nogomet stigao TLM prije privatizacije. Potpuno je jasno da je u funkcioniranju Nogometnog kluba u proteklih 15-20 godina došlo do desetaka milijuna kuna ostvarenih dugova čemu ne samo da je zakinut Proračun RH nego zasigurno nisu ni plaće, ni davanja jedinicama lokalne samouprave, a što je najgore od svega dio poduzetnika koji su pružali usluge prijevoza, isporuke robe, smještaja ostao je zakinut za svoje novce. I sada u dobroj mjeri ako ovo Gradsko vijeće donese odluku da se zaduže jer kredit će plaćati građani ovog grada. Čak i ako donesu ovu odluku postavlja se pitanje tko je odgovoran za ovakvu financijsku situaciju u šibenskom nogometu. Da li su se redovito održavale Skupštine sukladno zakonu, da li se na tim Skupštinama podnosilo financijsko izvješće vjerodostojno sukladno zakonu kako i na koji način se u ovakvim okolnostima plaćalo i financiralo sukladno zakonima Republike Hrvatske u funkcioniranju plaćanja autobusa, trenera, nogometaša. Kao Šibenčanin i kao netko tko je u svoje doba kao mlad čovjek redovito odlazio na utakmice nogometnog kluba i kao Šibenčanin koji želi da šibenski nogomet ostane na nogama. Ne postavlja pitanje može li ovaj Grad dignuti 6 milijuna kuna, ali za njega kao gradskog vijećnika,kao za prijatelja šibenskog sporta, a i čovjeka koji se želi baviti politikom koja raspolaže sredstvima građana ovog grada postavlja se samo jedno pitanje da li garnitura koja je prisutna u vođenju kluba zadnjih 15 godina spremna ponuditi svoje neopozive ostavke na funkcije u Nogometnom klubu Šibenik zbog svega navedenog da bi zauzvrat šibenska politika i ovo Gradsko vijeće imalo konsenzus oko ovoga. Stvar je sigurnosti budućih uloženih 6 milijuna kuna, a i stvar je moralne odgovornosti. Ljudi koji su klub doveli u ovakvu situaciju koji su na ovaj način i Grad doveli u ovakvu situaciju da dodatno sa 6 milijuna kuna moraju ulaziti u kredit jer će ga vraćati. Iz financijskog izvješća je potpuno jasno 1 milijun prihoda 2 milijuna rashoda. 49 tisuća građana ovoga grada puni proračun u okolnostima u kojima nemaju ni za školovati djecu, ni platiti struju, kupiti lijekove, ovdje imaju sportski klub koji je nataložio desetke milijuna kuna duga za koji sada moraju uložiti 6 milijuna kuna proračunskih sredstava što su mogli dati za liječenje potrebitima, za studentske stipendije, za uređenje komunalne infrastrukture. Nema osobno protiv nikoga ništa, ali je neosporna činjenica da klubom vlada jedna garnitura ljudi možda u dobroj mjeri sa najboljim namjerama ali je pala na ispitu. Bilo bi najbolje profesionalno i moralno da konkretna garnitura odstupi, da se sazove skupština i imenuju potpuno drugi ljudi koji će voditi klub, ako žele imati konsenzus oko ovog pitanja.

Senka Ramljak je kazala kako je 2012. Godine, kao što znaju Ministarstvo financija i Vlada Republike Hrvatske potpisalo ugovor o prijenosu svojih potraživanja na Grad Šibenik s ciljem da se izvrši dokapitalizacija kluba odnosno da se pretvori u uloge čime bi klub postao sportsko dioničko društvo u većinskom vlasništvu Grada Šibenika. U to vrijeme ne zna da li se znalo da II. Stup mirovinskog osiguranja koji ne ulazi niti u predstečajne nagodbe, niti u ikakve otpise jer se radi zapravo o štednji građana na njihove mirovine, ne može biti predmet nečega što je moglo ući u preoblikovanje. Gradonačelnik Željko Burić je krajem 2013. godine potpisao drugi ugovor o prijenosu potraživanja iz jednog prostog razloga zato što se promijenila obveza prema državi, odnosno prema poreznoj upravi koja je u to vrijeme narasla na 62 milijuna kuna zahvaljujući kamatama koje su bile i 17% i 12% na veliku osnovicu stvaraju i velike obveze. Kada pričaju o skupštini, o ljudima koji bi po njima trebali odstupiti osjeća moralnu obvezu da kao predsjednica Nadzornog odbora, osjeća se i prozvanom,ali osjeća obvezu da u ime svih svojih kolega koji su u Nadzornom odboru HNK Šibenik s.d.d. Šibenik. Kaže da je ova garnitura napravila upravo jednu izvanrednu stvar, niti jednu lipu duga, mogu doći u klub, izvršiti analitičke uvide u račune, vidjet će da je najstariji račun prema tvrtki MŽ gdje se naši nogometaši hrane, a star je ravnih 11 dana. Od trenutka preoblikovanja kluba naši zaposlenici i igrači dobivaju i po nekoliko dana ranije svoju plaću. Nagrađeni su za svaki svoj uspjeh i vlada jedna izvanredna atmosfera koja je dovela do toga da su praktički proletjeli puno prije očekivanja svih ljubitelja nogometa u drugu ligu, dobili licencu i stvorili jednu izvanrednu atmosferu. Uložili 2 milijuna kuna u infrastrukturu koja će sutra našu djecu stvoriti budućim nogometašima, potencijalima koji će vjerojatno donijeti velike financijske koristi klubu. Što se tiče prihoda od milijun kuna zaboravili su primijetiti da je to bilanca koja je stara 4 mjeseca jer preoblikovanje je trajalo u nekoliko procesa i sportsko dioničko društvo je postalo pravni slijednik udruge i u tom vremenu ne zna kako bi moglo ostvariti više od 1 milijuna kuna. Na konstataciju da mnogi neće dobiti plaće, da mnogi dobavljači neće biti plaćeni isto bi dala jednu primjedbu. Znaju da u procesu preoblikovanja svi oni koji su potraživali određena sredstva od udruge tada, a sada sportskog dioničkog društva su dio svojih potraživanja stavili u udjel. Dijela su se dobrovoljno spremni odreći, a ne zato što je netko iz Nadzornog odbora došao puškom i rekao ne ti nećeš dobiti plaću, ti nećeš dobiti plaćeni račun jer si izvršio prijevoz i tako dalje. Ovaj Nadzorni odbor, bivša uprava, sadašnja uprava su odradili izvanredni posao i zaslužuju priliku da se ovo pozitivno riješi jer jamče svojom privatnom imovinom dok su u Nadzornom odboru ako to netko od njih nije znao.

Vijećnik Joško Šupe je kazao kako prije svega velike čestitke momcima koji nose narančasti dres, vratili su se u drugu ligu i nada se da će im sljedeće godine čestitati na ulasku u prvu ligu. Kolega Petar je jako dobro rekao i pročelnica isto, ovdje se radi o odgovornosti, odnosno načinu rada bivših uprava odnosno načinu kako su šlampavo pripremili tu privatizaciju. Da su radili kako treba, onda ne bi danas ovdje o tome govorili, jako se dobro zna što znači II stup i to se trebalo znati. Neka ga uvjere bez obzira je li to šest mjeseci, nije problem u prihodima, ovdje govore o rashodima da netko tko zarađuje milijun kuna troši dva milijuna, sutra će vraćati 6 milijuna kuna. Ne gledaju izvanredne prihode, poslovni prihod je ono što taj klub uprihoduje, ono što je izvanredno moglo se i ne mora dogoditi. Opet imaju šlampavo pripremljene papire, na temelju čega, na temelju kojeg papira je razvidno da će klub moći vraćati obavezu od 6 milijuna kuna, gdje su primarni izvori roka, nema ih. Ovdje će se dogoditi što se bankarski kaže anuitet jamca, Grad je jamac i vraćati će oni koji su najmanje krivi za to, a to su građani Grada Šibenika, porezni obveznici. I u samom Gradu Šibeniku postoje prijekori od dogradonačelnika, danas ga nema, on je sam rekao da dug vraća onaj tko ga je stvorio. Vrlo jednostavno i jasno. Neka ih uvjere temeljem čega idu u kredit od 6 milijuna kuna, financijsko izvješće, poslovni prihodi milijun, poslovni rashodi dva, ne bitno koji razlozi to je milijun kuna minusa. Šest godina treba samo prihoda bez da išta troše, a imat će veće troškove. Uključe li izvanredne stavke 270 tisuća kuna, znači treba 21 godina da se vrati taj kredit. Pita se tko će to danas odobriti.

Senka Ramljak je kazala kako često ostane zatečena nekim pitanjima jer kao da rade financijski plan prodaje pašteta, pa znaju da će u ovoj godini prodati deset, lani su prodali osam, pa očekuju da će se tržište oporaviti i da će to biti nekih 10-15% više gore – dolje. Uvažava pitanje vijećnika Šupe i ono je opravdano, međutim ne može ovdje reći da očekuju pet transfera u 2016. godini od igrača, znači Nogometni klub ubire prihode temeljem toga što su odrasli u klubu ili kako se to već sportski kaže, ali očekuju se znatni prihodi od toga koji nisu neizvjesni, ali im ne može to taksativno napisati. Iako mora naglasiti jednu bitnu stvar što je gradonačelnik u medijima već rekao kada je pričao i o Obonjanu, ulazeći u viši rang natjecanja zacijelo stječu i mogućnosti većeg sponzoriranja od strane gospodarstva, ne misli ovdje a investitore i gospodarstvenike samo grada Šibenika, misli na velike i ozbiljne investitore koji su jako zainteresirani ali ne može govoriti unaprijed dok na koncu ovdje nisu prošli i sporazumi za odobrenje g. gradonačelniku za potpisivanje projekta Obonjan. Imaju jako dobro posloženu financijsku konstrukciju, ali ona ne može biti kao račun dobiti i gubitka trgovačkog društva koji se bavi prodajom nečega što je materijalno dobro. Tvrdi da u niti jednom momentu Grad Šibenik neće vraćati niti jedne lipe ovog kredita inače ne bi tako samouvjereno sa ovog mjesta kao predsjednica Nadzornog odbora branila ovu tezu.

Vijećnik mr.sc. Draško Lambaša je kazao kako bi se osvrnuo na neke izjave gospođe Senke Ramljak nakon prošlog Gradskog vijeća. Kada su dobili ovaj predmet sa obrazloženjem od 3,5 crte kada je rekla da neki vijećnici nisu razumjeli, to je jedno podcjenjivanje vijećnika, što su imali razumjeti, da treba dignuti kredit od 5.800.000,00 kuna s obrazloženjem da je to zato jer je pravna osoba u vlasništvu Grada. Danas su dobili prijedlog koji se prikazuje kao neki veliki uspjeh što je Šibenik ušao u drugu ligu. Klub koji je u bivšoj državi bio vječni drugoligaš zajedno s Leotard i Varteksom i koji je nekoliko puta trebao ući u prvu ligu. Sramota je što su ispali u treću ligu i tko je do toga doveo, oni koji su prodavali utakmice i vrsne nogometaše za nikakve naknade. Klub Šibenik je vrlo malo dobio od transfera igrača. Imali su i reprezentativaca koji su otišli u veće sredine, spomenuli su Ademija. Najbolji primjer je koliko je Šibenik dobio od Ademija. Ekipa koja je radila na takav način ne može tu ostati. Svi gradovi uglavnom stoje iza svojih klubova i financiraju, ali to bi bio uvjet za neki konsenzus u ovom kreditu. Podržava što je direktor kluba sada bivši nogometaš Krečak, tako je trebalo biti i prije. Inače može nabrojiti sve sastave Šibenika u vrijeme 70-ih-80-ih. U ovom obrazloženju potpuno je točno da je ovo bilanca ili račun dobiti i gubitka za 4,5 mjeseca, međutim dobit je ostvarena zbog izvanrednih prihoda, poslovni prihodi kada se usporede sa financijskim, poslovnim rashodima nema garancije da će klub ovo vraćati i neka kažu istinu da će vraćati kredit Grad Šibenik. 58 milijuna kuna koji su pretvoreni u temeljni kapital to je ono o čemu govore, što se kroz sve ove godine tamo vrzma slična ili ista ekipa, pravi troškove, ova vlada je odlučila pretvoriti svoje tražbine dati gradovima, da gradovi budu većinski vlasnici klubova, umjesto da ide u naplatu jer se nije imalo od čega naplatiti, da bi se postigao konsenzus ovom kreditu koji će na koncu vraćati Grad, odnosno porezni obveznici, onda treba biti potpuna promjena vodeće garniture u Nogometnom klubu, isključuje sadašnjeg direktora Krečka.

**Gradonačelnik Željko Burić** je kazao kako se stalno vraćaju u prošlost. Ima osjećaj da bi u Šibeniku htjeli napraviti Barcelonu po uvjetima poslovanja, a isključiti Šibenik kao grad unutar Republike Hrvatske. Kako je sređena nogometna sfera na nivou države, Šibenik je jednostavno dio jednog nesređenog načina financiranja, sada će skoro prva nogometna liga biti šire okruženje Grada Zagreba. Umjesto da se nad tim zamisle i dadu podršku momcima u narančastom na sportskoj izborenoj drugoj ligi, na činjenici da su se financijski konsolidirali, osvjedočio se jednoj izuzetnoj atmosferi koja vlada u klubu. Ono što je g. Lambaša rekao to podržava, Grad stoji iza svog Nogometnog kluba i napravit će sve da taj Nogometni klub bude konsolidiran da ulaskom u drugu ligu, liga koja ima nekakav smisao i ima uvjete za stvaranje profesionalnih ugovora i stvaranje reda u nogometu s intencijom i željom da u prvoj fazi uđu jaki sponzori, a time će stvoriti preduvjete prvo na zelenom terenu jer je druga liga nešto što je bitno drugačije od onoga što se događa u trećoj, ali i sve ono što će se pozitivno događati u Gradu Šibeniku garantira da će ozbiljni sponzori ući, iako je konačna naša intencija da imaju titulara i vlasnika u nogometnom klubu, ali to su pravila koja se po sili prilika preslikava s državne razine uključujući naravno i naš Nogometni klub. Stalna polemika tko će vratiti ili neće vratiti kredit, naravno ako Nogometni klub ne bude mogao vraćati da će to vratiti Grad Šibenik i to je živa istina, ali da vjeruju da je namjera, a to se vidi po rezultatima i organizaciji u samom klubu od trenutka do kada je Grad Šibenik preuzeo ovlasti nad klubom, naša je namjera stvoriti takav klub koji će redovno moći servisirati ovaj kredit. Neće kredit niti realizirati na način da on bude značajno opterećenje ni za klub ni za Grad nego će se s potencijalnim kreditom sustavu nabave itekako voditi računa da ti godišnji, mjesečni anuiteti budu tako složeni da to dobije logiku u poslovnom planu Nogometnog kluba s intencijom da to vrati nogomet. Grad će financirati svoj objekt odnosno ići u daljnju obnovu stadiona na Šubićevcu, ulažu upravo zato što tvrde, a ovdje ima ljudi koji znaju nogomet bolje od mene, ima stotinjak djece koji igraju prvu ligu u raznim kategorijama da je ovo područje koje je izuzetno talentirano, stvaraju preduvjete da prva ekipa jednostavno regrutira tu našu djecu. Ne voli se služiti patetičnim izjavama, izvući kroz sport djecu sa ulice i misli da se kroz nogomet to najbolje vidi. Da to nije priča samo o nogometu, to je jednostavno princip ove gradske vlasti i u ovom trenutku ulažu u sportske objekte 7,5 milijuna kuna. Obnavlja se sportska dvorana na Baldekinu, ide se na postavljanje parketa na dvoranu Meterize, obnavljaju se objekti, svlačionice, tuševi i sanitarni čvorovi na Ljubici, aplicirali su dvoranu Partizan po istom principu kao Baldekin na Fond za energetsku učinkovitost, ići će se u obnovu Partizana, a dogodine opet će napraviti novi hodajući kolegij i stvorit će plan investiranja u objekte na Šubićevcu za sljedeću godinu. Od Šubićevca će napraviti prepoznatljivi brand i od stadiona i od Nogometnog kluba.

**Vijećnica Iris Ukić Kotarac** je kazala kako u potpunosti podržava i potpisuje sve što su rekli vijećnici Šupe i Lambaša, Njezin prijedlog je da prvenstveno svi oni koji su sudjelovali u stvaranju duga od 54 milijuna kuna na niti jedan način ne sudjeluju u radu Nogometnog kluba. To je jedina garancija da se ova šteta neće ponoviti. Traže neopozive ostavke svih koji su sudjelovali u radu Kluba. Budući je sada Grad Šibenik vlasnik Nogometnog kluba automatski ima pravo uvida u svu dokumentaciju koja je bila vezana uz financiranje kluba. Konkretno je zanima u proteklom periodu do situacije nastanka duga zanima je koja su gradska poduzeća i u kojim iznosima financirala rad Nogometnog kluba, tu misli i na Vodovod i odvodnju prvenstveno. Znaju tko financira klub, ali ne znaju gdje su novci. Traži sve dokumente, financijske, relevantne koji se odnose na financiranje kluba. Koliko su gradska poduzeća na području Grada Šibenika tražit će koliko je novca utrošeno u rad kluba koji je napravio 54 milijuna kuna duga. Neće glasati za ovaj prijedlog.

**Senka Ramljak** je kazala kako bi se najprije obratila vijećniku Drašku Lambaši koji je opet iznio netočnu izjavu, kada je g. Lambaša prošli put pokazao na papiru da je dobio što je dobio i kada je rekla da nisu shvatili misli da ovaj put uz dužno poštovanje nije se shvatilo što je ona htjela reći. Htjela je dobiti priliku da se to uvrsti na dnevni red, a ovo što su sve danas pitali bili su papiri u njenoj torbi kao što su i danas. Naravno ovo je transparentnije i bolje. Ne želi da misle da je ikoga htjela podcijeniti jer je to osobno ne čini sretnom. Što se tiče vijećnice Iris Ukić Kotarac misli da se obratila na krivu adresu, treba se obratiti udruzi ovo je sada sportsko dioničko društvo koje se financira na način kako se financira od trenutka preoblikovanja, neka se obrate udruzi i neka udruga koju su naslijedili, a koja više i ne postoji formalno-pravno zapravo to iznese, a treće tko su ti ljudi koji mogu ostati u klubu, neka ne zaborave da su oni obveznici skupštine, ona se mijenja, predsjednik skupštine se mijenja kao većinski vlasnik sportskog dioničkog društva, gradonačelnik može biti predsjednik Skupštine ili odabrati osobu od povjerenja, može se mijenjati Nadzorni odbor, nadopuniti, nadopuniti će se i uprava jer ne može jedan čovjek voditi klub u drugoj ligi sam bez podrške bilo kakve, a da sam trči na terene brine o plaćama i tako dalje. Zahvalila se gospođi Kotarac što je nju isključila iz priče tko su ti koji su doveli do dugova, ona je svaki dan u tom klubu, zajedno sa svim članovima Nadzornog odbora od 4 -5 sati, u večernjim satima i naravno bez naknade i ponosna je na sve svoje kolege i na igrače, pa se ne bi voljela spuštavati na nekakve druge polemike, tko, što, gdje i kuda.

**Vijećnik Ivan Rajić** je kazao kako će nastojati biti kratak u ovoj točci dnevnog reda, naime restrukturiranje Hrvatskog nogometa i Kluba Šibenik započela je i bivša gradska vlast na čelu s g. Županovićem i oni u SDP-u stoje sasvim sigurno iza toga, Hrvatskom nogometnom klubu Šibenik treba pomoć, protiv toga nisu ni građani Grada Šibenika, ali danas građani Šibenika o tome ne odlučuju, već oni u ime njih. Stoga je njihova odgovornost veća i sve mora biti transparentno. Poslovni plan naši financijeri itekako dobro znaju i čudi ga što pred njima nije poslovni plan zaduženja Hrvatskog nogometnog kluba Šibenik, njega nema. Ovo su prosti podaci koje svatko može vidjeti, ali poslovni plan zašto se zadužuju, za koje svrhe u kom vremenu, gdje se zadužuje i pod kojim uvjetima, ipak žive u jednom vremenu tržišnog poslovanja u kojem je sve to potrebno. Ono što je jako bitno za ovu odluku, podržava sve prethodne vijećnike, nije nitko odgovoran neće se vraćati u stoljeće 7., a upravo se oni vraćaju. Ako se neće vraćati netko je ipak kriv, period u kojem su raspravljali o nekakvoj krivnji ili ne krivnji, slaže se da to bude prošlost i da pomognu Nogometnom klubu Šibenik, ali na način da to bude krajnje transparentno i krajnje odgovorno. Vjerovao je da će završiti priču o kreditu Nogometnog kluba Šibenik prošlo vijeće kada su vrlo jasno kada ta odluka nije bila na dnevnom redu, a zamjenik gradonačelnika Šibenskom tjedniku kaže da će zaduženje Hrvatskog nogometnog kluba Šibenik vraćati onaj tko ga je napravio, a sada ga odjednom nitko nije stvorio.

**Senka Ramljak** je kazala kako se slaže s vijećnikom Ivanom Rajićem da je vrlo lijepo imati amortizacijski plan otplate kredita, tri-četiri usporedne stvari, međutim moraju shvatiti da oni njima danas tek daju ili će dati suglasnost da u taj posao krene. Kontaktirala je banke, potencijalne kreditore, ali to nije nešto s čim smije izići na Gradskom vijeću i oni to znaju u procesu postupka javne nabave to su tajne koje se ne smiju govoriti. To što su tražili od nje će dobiti na jednoj od idućih sjednica Gradskog vijeća ako ovo danas pozitivno prođe. I to je zaista jedna ozbiljnost i u tim svim dokumentima će zapravo vidjeti koliki su godišnji tereti, kolike su kamate, kako će se vraćati, bit će razvidan cijeli plan, za cijelo vrijeme otplate kredita.

**Vijećnik Ivo Blaće** je kazao kako što se tiče Nogometnog kluba Šibenik kao dijete se penjao po borovima i gledao utakmice jer nisu imali novaca za platiti kartu i za njega je Nogometni klub Šibenik jedna ikona kao KK Šibenik, Katedrala i sve drugo što čini ovaj grad onakvim kakav je. Kada ostane sam sa sobom i promisli ne može on biti taj koji će njemu presuditi, neka njega, neka on živi. Retoričko je pitanje da li novce mogu pametnije utrošiti, uvijek se može dati za stradale od potresa, poplave i tako dalje. Uvijek ima netko kome su ti novci potrebniji. Ukoliko su ljudi koji su vodili ovaj klub ranije radili krivo, osnivali nezakonite skupštine, dijelili novac na ovaj ili onaj način, to je kršenje zakona, ako su kršili zakon onda su oni lopovi, ako su lopovi neka ih se kazni. To je svima jasno, vjerojatno postoje nekakvi „uskoci-poskoci“ne zna tko sve ulazi u te financijske izvještaje i pregledava. Stoga kakav bio da bio taj Nogometni klub Šibenik ipak je njegov i ako njegov glas išta pomaže on će glasati za njega.

**Vijećnik Ante Gašperov** je kazao kako se ne bi složio sa svima, ali građani uistinu ne mogu imati povjerenje u vlasti koje su vodile Nogometni klub i to nitko ne može tražiti da im narod vjeruje. U prvom sazivu kada je bio vijećnik, kao i danas, računao je što bi stvarali Nogometni klub mogu ga baciti u stečaj i krenuti od nule. Tada su vjerovali da to nije pozitivno. Vlast koja je tada bila, oni su rekli da ne mogu upropastiti to ime, te titule, ipak je država donijela nekakve zakone i ona će nam oprostiti taj novac, ali oni kao takvi moraju dati nekakav novac, činilo mu se da su oni u prvom sazivu dali milijun kuna da bi se to pokrenulo, to znači da oni tada nisu dali taj milijun kuna danas ne bi došli u ovu situaciju jer taj nogometni klub bi bio u stečaju kao Košarkaški klub Šibenik koji je isto tako išao u stečaj. Onda su štitili interese Grada Šibenika i Nogometnog kluba, onda je on iz Primoštena, netko će reći došao je sa sela, mučao je i stisnuo se. Sada se situacija mijenja, što znači da je država prebacila na lokalnu zajednicu tih 56 milijuna kuna u jednom trenutku Grad Šibenik je dao taj milijun i imali su sve uvjete da taj Nogometni klub stave u dioničarsko sportsko društvo. Od toga trena znajući da Grad Šibenik, možda se nekada dogodi situacija otoka Obonjana pa će doći moderan čovjek koji ulazi u ovu sredinu u ovaj grad i u Gradu Šibeniku otkupiti taj Nogometni klub i mi ćemo reći da taj klub vrijedi toliko ako ga hoće kupiti, pa će jednog dana doći do toga novca. Kada kažu Nogometni klub Šibenik će tražiti suglasnost Grada da vrati 5 milijuna kuna i svraki je jasno da to Nogometni klub ne može vratiti, jer može vratiti ako dioničarsko društvo prihvati profesionalnog rada i u svom kraju iznjedri kvalitetne igrače. Kada zaduže građane, u gradu Šibeniku ima oko 60 tisuća stanovnika kada to podijeli, sto kuna po glavi, pa kako bilo da bilo, još 50 kuna za kamate to je 150 kuna. Gledajući sve, razmišljajući razgovarali su u Klubu vijećnika što da naprave. Sada se više ne bi vraćao nazad nego naprijed. Ovim činom danas shvatio je da gase Nogometni klub ili ga oživljavaju. Nogometnom klubu treba pomoć i njih trojica u klubu će podignuti ruku za ovu odluku kako bi Klub sa novom upravom krenuo.

**Vijećnik Joško Šupe** je kazao kako je sada sve jasno, sada su mirnije duše, na početku je odmah rekao i čestitao momcima i još jednom će im čestitati, osobno je isto vezan za taj klub, neće o tome sada govoriti, ali je činjenica jedna da se u ovome ponašaju jako neodgovorno. Misli da je Klub preuzeo sva prava i obveze i da li je to točno. Ako je to točno onda moli da pročelnica ne govori da nema papire one prije koliko je tko nekome davao. Imaju ih i neka ih dadu javno, neka građani koji će vraćati ovaj kredit imaju pravo znati, jer kada se nešto taji onda se taji. Što se tiče plana jasno mu je sve, nisu ljudi paštete i ne daj Bože da budu nažalost u svijetu ih se tako tretira. Trebali su ih pripremiti i reći okvirno na koji rok će kredit ići. Po ovome ispada, neka ga razuvjere da šlampavo idu u nešto što ne znaju. Dođu u banku da bi kredit ne znaju na koliko godina kredit. Svima je jasno da Odluku o zaduženju mora podržati Vijeće, ali bi bilo fer i korektno da se sportski nogometni klub namjerava zadužiti na rok od x-y godina s takvim i takvim vraćanjem.

**Senka Ramljak** je kazala kako je elaborat za vrijeme SDP-ova mandata stajao kod pročelnice financija sa svim mogućim revizorskim izvješćima, dugovima, potraživanjima. Ovdje je u prilogu obrazloženja stavila da su dobili suglasnost za elaborat, a u njemu sve ono što su pitali i sve se nalazi tamo i nalazilo se u prostorijama bivše pročelnice za financije gospođe Ksenije Slavice. Imali su pravo i mogućnost sve to skupa vidjeti i nije potrebno kopati papire, sportsko dioničko društvo je pravni slijednik udruge, i da bi postao pravni slijednik udruge upravo te transparentne podatke u ovom elaboratu bi trebalo sadržavati. A drugo rekla je da ne želi da se osjeća manje sposobna u financijama od njih pa da ne zna na koliko će dignuti kredit, zna na koliko će dignuti kredit i o tome će ovdje biti obaviješteni kao i što je g. Rajiću rekla sa svim onim parametrima, a parametri će biti složeni tako da odgovaraju stvarnosti onome što klub može zaraditi da bi to i vratio i bit će ponovo na sjednici Gradskog vijeća sa svim potrebnim pokazateljima. Vrlo dobro zna što radi kao i njeni kolege.

Predsjednik Vijeća je stavio na glasovanje Prijedlog odluke o davanju suglasnosti za pokretanje postupka kreditnog zaduženja Hrvatskog nogometnog kluba Šibenik s.d.d.

Vijeće je uz 15 glasova „ZA“, 2 glasa „PROTIV“ i 6 „SUZDRŽANIH“ donijelo Odluku o davanju suglasnosti za pokretanje postupka kreditnog zaduženja Hrvatskog nogometnog kluba Šibenik s.d.d. koja se prilaže zapisniku pod 9) i čini njegov sastavni dio.

**Točka 10.**

**Predsjednik Vijeća** je vezano za Prijedlog odluke o osnivanju Dječjeg vrtića „Smilje“ Šibenik kazao kako ima amandman predlagatelja.

Za privremenu ravnateljicu imenuje se ne kako je u aktu navedeno Gorana Ban Rakić, nego Gorana Rakić.

Vijeće je bez rasprave jednoglasno donijelo Odluku o osnivanju Dječjeg vrtića „Smilje“ Šibenik koja se prilaže zapisniku pod 10) i čini njegov sastavni dio.

**Točka 11.**

Predsjednik Vijeća je otvorio raspravu o Prijedlogu odluke o davanju koncesije za obavljanje komunalnih poslova komunalne djelatnosti prijevoza putnika brodom na području Grada Šibenika na relaciji Šibenik-Jadrija-Šibenik sa mogućnošću doticanja Martinske i utvrde sv. Nikole.

Vijećnik Ivan Rajić je kazao kako bi napomenuo kada je o šetnici riječ treba voditi računa o tome, to je jedan njegov prijedlog da razmisli Gradska uprava ne moraju tamo stalno dolaziti sa svojim osobnim automobilima, neka razmisle kako osmisliti javni gradski prijevoz do šetnice. To je vrlo važno, ako s jedne strane sada daju u koncesiju brodsku prugu, s druge strane vrlo zgodno bi bilo da imaju i javni gradski prijevoz, misli da to nije neizvedivo i da o tome treba voditi računa.

Vijeće je jednoglasno donijelo Odluku o davanju koncesije za obavljanje komunalnih poslova komunalne djelatnosti prijevoza putnika brodom na području Grada Šibenika na relaciji Šibenik-Jadrija-Šibenik sa mogućnošću doticanja Martinske i utvrde sv. Nikole koja se prilaže zapisniku pod 11) i čini njegov sastavni dio.

Točka 12.

Vijeće je bez rasprave jednoglasno donijelo Rješenje o imenovanju ravnateljice Gradskih vrtića Šibenik koje se prilaže zapisniku pod 12) i čini njegov sastavni dio.

Točka 13.

Vijeće je bez rasprave jednoglasno donijelo Rješenje o imenovanju Upravnog vijeća Dječjeg vrtića „Smilje“ Šibenik koje se prilaže zapisniku pod 13) i čini njegov sastavni dio.

Točka 14.

Predsjednik Vijeća je otvorio raspravu o Prijedlogu rješenja u svezi inicijative za promjenu naziva trga u Šibeniku.

Kazao je kako se sastao Odbor za razvoj mjesne samouprave i utvrdio prijedlog rješenja o preimenovanju trga Maršala Tita.

Vijećnik Petar Baranović je kazao kako se na ovu točku javlja živeći u uvjerenju da je rođen i odrastao i da živi današnje dane u sredini koja ima određenu staloženost, adekvatnu dozu tolerantnosti i odgovornosti prema svojim starima i povijesti ovoga grada i koji se ne spušta na razinu dnevne politike i stranačkih, ideoloških i političkih prepucavanja nego odista cijeni realnost. Sa zadovoljstvom i ponosom i dužnim poštovanjem, odlazio je i odlazit će na prigodom određenih datuma položiti vijence i upaliti svijeće palim suborcima iz Domovinskog rata. Apsolutnu kao čovjeku kojem je pok. predsjednik Franjo Tuđman bio vrhovni zapovjednik tih ratnih godina nikada nije bila sporna odluka da se po Franji Tuđmanu, prvom hrvatskom predsjedniku nazivaju određena mjesta, mada se politički u mnogim stvarima s njim nikada nije slagao, u nekim njegovim postupcima, ali shvaćajući vrijeme u kojem je nosio odgovornost, kontroverzne okolnosti, ratne okolnosti, kaos koji proizvodi rat nikada nije smetnuo sa uma njegovu odgovornost i povijesni značaj. 1300 i nešto momaka, 1300 Šibenčana je ostavilo mjesto boreći se kao vojska antifašističke koalicije slobodne Europe, protiv zla koje se naziva fašizam. Njihov vrhovni zapovjednik te generacije nije bio Franjo Tuđman, nego je bio njihov suborac u toj istoj vojsci, pod Josipom Brozom Titom i nikada kao hrvatski predsjednik nije osporio njegov povijesni značaj, njegovu ulogu i potrudio se kao hrvatski predsjednik svojim autoritetom i političkim utjecajem graditi antifašizam kao temeljnu vrijednost Hrvatskog ustava. Drži da u ovoj dvorani sjede ozbiljni ljudi koji neće donositi odluke zbog kojih se neće ovaj Grad povlačiti po portalima. Imaju ozbiljnih problema i na lokalnoj i na državnoj razini. I Tito je imao kontroverziju u djelovanju, ali je neosporno zabilježio povijest ovoga grada i bio vrhovnim zapovjednikom naših snaga. U jednoj borbi koja je bila ispravna, ali na koju je pala mrlja postratnih i ratnih zločina kao i u svakom ratu. Kao i što je njegova ratna generacija u jednoj apsolutnoj ispravnoj borbi za borbu Hrvatske države ima nažalost zbog dijela pojedinaca ili grupa određene mrlje. To nije razlog da se u ovom gradu radi cirkus da ne poštuju svoje mrtve i da se povlače po portalima, apelira da uvažavaju povijest, povijesne činjenice, da budu tolerantan grad širokih vidika, poštovanja prema pokojnima i da na tome grade dobru budućnost. Neka ostave pokojne, političke povijesne ličnosti s dužnim respektom da počivaju u miru.

Vijećnik Ivan Rajić je kazao kako podržava što je g. Baranović kazao i to u potpunosti i neće se u svojoj raspravi na njega vraćati. Prijedlog promjena trga Poljane maršala Tita dolazi od jedne skupine ljudi okupljene oko jednog stabla zvanog orah, a ne orah, hrast. Mislio je da je orah, svejedno hrast ili orah.

Predsjednik Vijeća je kazao kako bi poštivao predlagatelja. Svi mogu slobodno govoriti, ali ne mogu nikoga podcjenjivati.

Vijećnik Ivan Rajić je kazao kako pored toga javno pred Gradskim vijećem pohvaljuje predsjednika Gradskog vijeća što je u demokratsku proceduru uvrstio prijedlog stranke Hrast, odnosno što je sukladno članku 67. Poslovnika o radu Gradskog vijeća to uvrstio u dnevni red Gradskog vijeća. Samo su trebali znati da je sličan prijedlog o toj tematici uputio naš sugrađanin gospodin Mario Radić. Tajništvo Grada dobilo je takav zahtjev. Na Odbor za mjesnu samoupravu nije došlo. To nije u redu, trebala su biti dva prijedloga. Na Odboru za mjesnu samoupravu su itekako odgovorno raspravljali. Sama procedura, još jednom pohvale predsjedniku Gradskog vijeća to je činjenica i vjera da će u budućnosti, sa svim mogućim prijedlozima koje naši građani budu upućivali, pa i preko skupine građana moći doći na Gradsko vijeće. To je jedan oblik, ne posredne nego neposredne demokracije, neki su razgovarali za ovaj prijedlog ići na referendum, nebitno je referendum košta. U SDP-u su protiv takve odluke i protive se takvom rješenju, razloge zbog kojih se protive neće ponavljati. Oni u vladajućoj koaliciji imaju većinu, takvu odluku će i donijeti samo ne zna da li će g. Čače za nju glasovati nije baš siguran, ali i bez njega će sigurno tu odluku donijeti. Neka nastave i dalje raditi protiv određenih interesa građana Šibenika i dalje neka povećavaju 100% komunalnu naknadu, neka je povećaju za 100%, neka i dalje ne dozvoljavaju da se izradi glavni projekt ili neka ga otežu za pročišćivač Bilice i Raslina, neka i dalje otežavaju dovođenje u red imovinsko-pravnih odnosa, u područnoj školi u Raslini otežu, ima vremena još sljedeće dvije godine. Omogućit će im da sukladno razmišljanjima i želji građana odu sa vlasti i da SDP ponovo dođe na vlast i tada će ponovo nastojati promijeniti ovu odluku nepotrebno.

Vijećnik Ante Gašperov je kazao kako je 34 godine prošlo prije dva dana da je bio optužen, lociran, uhićen, osuđen i utamničen. Sve ono zašto je bio osuđen bila je jedna osoba kojoj je možda kao dijete rekao kao budala i završio je u tamnicu. U toj tamnici bio je s ljudima koji su isto tu Hrvatsku doživljavali na drugačiji način od g. Rajića i njemu lijeve strane. U to vrijeme je i od Srbina dobio vizu za odlazak u Australiju i na splitskom aerodromu je rasparao putovnicu jugoslavenske države. Sada sve ono što je osjećao prema Titu to mu je rekao u Beogradu kada se tukla Skupština i Nato. Stao je na grob i rekao: „vidiš druže Tito da je došlo vrijeme da sam ja gore, a ti dolje“. Da je nečovjek, može napraviti ono što ne priliči, ali neće. Napisat će u kući njegovih dojmova ono što cijeloga života misli: „Za mene si bio i ostao nula“. Neće da osudi partizane, za njega časne ljude, u prvom sazivu Ante Gašperov Čače je čistio spomenik palim borcima u Bilicama. To su časni ljudi koji su se borili tada. Može govoriti o osobi o kojoj sada odlučuju o vremenu od 45-te pa na dalje, o mnogim ubijenim ljudima koji su drugačije razmišljali. Dolazi iz katoličke obitelji i prašta. Sve ono što misli to drži za sebe, nije uvjerenja da će glasati za ovo, prašta. Kakav bi to bio Hrvat, katolik da ne prašta i ovog trenutka zatražit će dvije minute, ne bi želio govoriti u ime kluba, pitat će ih dali oni imaju drugačije razmišljanje. Građani ove države i ovog grada imaju pravo predlagati. Oni su na žalost i na sreću tih ljudi oni koji će odlučiti. Jer ako ovog trenutka ne digne ruku za to ostat će dužan onim ljudima, mučenicima onog sistema, a večeras će u crkvi tražiti oprost.

Predsjednik Vijeća je kazao kako će dati pauzu od 5 minuta kako bi se vijećnik dogovorio sa svojim klubom, a oni će nastaviti.

Vijećnik mr.sc. Draško Lambaša je kazao kako ovakve teme ne voli, voli ono što je životno, gospodarstvo, pravo, ali Hrvatska je imala malo velikana i hrvatski narod. Svi velikani rade i pogrešno i njih je bilo, mogu se neke stvari okarakterizirati ovako ili onako, govorili su o dr. Franji Tuđmanu nesumnjivo jedna povijesna osoba za Hrvatsku i tako isto Josip Broz Tito. 1941. godine do 1943. godine Šibenik je bio u Italiji. Pitanje je da li bi RH ikada pripadale Istra, Rijeka, Zadar i tako dalje da to nije ostvareno u antifašističkoj koaliciji. Misli da je bilo dovoljno godina i vremena za mijenjanje sitnih ulica, što ga apsolutno ne zanima, ali s ovim naravno da se daje loša poruka. Oni pozivaju na zajedništvo, a zajedništvo je samo ono što oni misle. U Hrvatskoj imaju malo intelektualaca i velikana i u ovim stvarima treba promišljati vrlo razumno, a g. Rakić kao predsjednik Odbora za mjesnu samoupravu i članovi tog odbora pita gdje su bili kada je nezakonito prodana ulica Drniških žrtava u Šibeniku.

Predsjednik Vijeća je kazao kako bi u ime Kluba Hrvatske demokratske zajednice kazao i priključio se raspravi. Bilo je malo i povišenih tonova što se dalo osjetiti kroz raspravu što je bilo za očekivati. Punih 25 godina nakon demokratskih promjena u Hrvatskoj proizvodi određeni dio emocija raspravljajući o ovoj temi. Mi smo ozbiljan grad i drži da ovdje nema nikakvog cirkusa da smo ozbiljni ljudi, sutra je novi dan što god oni danas odlučili, ali želi podvući da je ovo posao Gradskog vijeća, sve se događa u jednoj legitimnoj i zakonitoj proceduri sviđalo se to nekome ili ne. Također u ime Kluba vijećnika HDZ-a želi jasno naglasiti da žive u gradu jedne jasne i prepoznatljive antifašističke tradicije, da grad Šibenik ima među gradovima na hrvatskoj obali Jadrana možda najviše antifašističkih znamenja, antifašističkih spomen ploča i naziva ulica, prema tome sa današnjim prijedlogom, a HDZ zagovara da promijene ime jer nikada nitko nije govorio da ide na Poljanu maršala Tita nego na Poljanu ničim neće promijeniti antifašistički značaj i povijest u gradu Šibeniku tijekom drugog svjetskog rata. Ovdje može početi navoditi imena i prezimena autentičnih šibenskih antifašista koji su dali svoje živote bilo da su bili strijeljani kao taoci ili u izravnoj borbi na području Šibenika ili na području drugih dijelova nekadašnje Jugoslavije koji su se doista sa punim srcem, legitimitetom, punom pameću onoga vremena borili na strani protiv fašizma. Tako da kada dolaze na Trg Republike Hrvatske oni moraju kod Kavane Medulić proći kraj trga koji se zove Trg šibenskih palih boraca, ako idu prema Banju moraju proći preko Obale prvoboraca, ako idu prema Crnici proći će ulicom Ive Zaninovića, pa ako malo skrenu, ulica Paška Trlaje, pa imaju ulicu Braće Polić, to je četvero Šibenčana koji su poginuli jedan od braće je poginuo na Sutjesci, ako prođu pokraj Krešimirovog doma proći će ulicom Petra Grubišića, ako odu na Kvanj vidjet će jedno veliko spomen obilježje praktički najveće u gradu za borce antifašiste, partizane iz 2. svjetskog rata, ako odu na Šubićevac vidjet će veliki spomenik Radi Končaru i drugima koji su tada strijeljani premda je to jedina doticajna točka Rade Končara sa Šibenikom, jer druge nije bilo. On je podigao ustanak u Splitu, suđen u Splitu, ovdje je strijeljan. Dakle o spomen pločama neće ni govoriti. To je puno priznanje s pravom imamo Put prvog šibenskog partizanskog odreda kada su se šibenska djeca pripremila i uputila u prilično naivan, veći dio njih u samom startu je poginuo preko Piska u partizanski pokret, dakle antifašistički pokret. Točno je kao što je rekao g. Petar Baranović da se Josip Broz Tito nalazio tada kao vođa antifašističkog pokreta i da je bio vrhovni komandant tim ljudima. To je točno, isto tako je točno kada govore o povijesnim činjenicama da je Josip Broz Tito bio vrhovni komandant postrojbama koje su napravile neutvrđeni još uvijek broj najcrnjih likvidacija bez suda, bez ikakve presude od Blajburga pa preko Križnog puta u razdoblju od sredine svibnja pa do kraja srpnja 1945. godine. To nisu neke sitne male greške, to je bio takav udarac za Hrvatski narod, a nažalost s dijelom činjenica se dan danas suočavaju. Da je to bio demografski antifašizam sigurno bi se dogodilo suđenje i zločinci među kojima je sigurno i među tim desecima tisuća po najmanjim procjenama, a i više stotina tisuća prema drugim procjenama, sigurno je bilo među njima zločinaca. Da se njima sudilo to bi bio puni demokratski legitimitet i ime Josipa Broza Tita sigurno bi se danas drugačije doživljavalo. Međutim posegnulo se za nečim drugim, krenulo se za komunističkim antifašizmom u toj fazi i to razdoblje praktički su imali do devedesetih godina. Nakon toga slijedi jedno razdoblje kada je Josip Broz Tito bio jedan izraziti staljinist u razdoblju od 1945. do 1953. godine. Znaju da je tada pogubio Andriju Hebranga jednog od ključnih osoba hrvatskog antifašizma tijekom 2. svjetskog rata o kojem danas nitko ne želi suditi i govoriti. On također ima svoju ulicu koja se nekada zvala Trg oktobarske revolucije, tu su bili brojni politički procesi, među ostalima na putu je da bude kanoniziran kao svetac, dakle suđenje Alojziju Stepincu nad kojim se zgražao cijeli svijet, nakon toga za svoje neistomišljenike je imao Goli otok, brutalnosti koje na taj način do tada nisu bile viđene. Postoje o tome brojna svjedočanstva. U tom razdoblju nema slobode, niti slobodnih izbora, slobodnog političkog djelovanja, ugašene su druge antifašističke sastavnice koje su također sudjelovale tijekom 2. svjetskog rata na antifašističkoj strani kao što je HSS, nema slobodnog tržišta, ukidaju se ekonomske slobode, nemaju slobodu medija, svako političko suprotstavljanje vodi izravnim sankcijama. Treba kazati da je Josip Broz Tito imao jednu od ključnih uloga u rušenju Hrvatskog proljeća, o čemu postoje brojna svjedočanstva. Kada gledaju političku ostavštinu Josipa Broza Tita nedvojbeno je da je on imao vrlo značajnu ulogu kao vođa pokreta antifašista, ali također kada se pogleda njegova politička ostavština postavlja se pitanje što je od nje ostalo. Jugoslavija je propala, što su dobili od tog bratstva i jedinstva bila je formulacija „najveći sin svih naroda i narodnosti.“ To je također propalo, vidjeli su što su dobili s druge strane tijekom Domovinskog rata kada se na njega pozivaju, socijalističko samoupravljanje više nitko ne drži ozbiljno, JNA je propala. Isto jedan oblik legitiman prosvjeda, ali on je uredno saslušao druge, ali nema se snage saslušati činjenice. Zaključno, Tito je bio nedvojbeno antifašist. Ako ga motre sa pozicija nekadašnjeg političkog bloka i ako ga žele usporediti sa Staljinom, Čaučeskim i tako dalje onda je on nedvojbeno bio kudikamo prihvatljiviji zapadu, ako gledaju sa demokratskog motrišta na stvari, onda je prilično jasno da se radi o diktatoru. Bilo je vrlo interesantno slušati izlaganje Slavka Goštajna dijeli njegovo mišljenje da je Josip Broz Tito bio antifašist tijekom 2. svjetskog rata, ali s okončanjem 2. svjetskog rata sa zločinima Blajburga i Križnog puta, pa nadalje je bio diktator. Drži da nije primjereno da središnji gradski trg u Šibeniku nosi ime poglavito Maršala Tita. Misli da prijedlog da se zove Poljana da je primjeren jer se takom oduvijek zvalo. Inače Poljana ima tu jednu nesreću Šibenik prvi put naziv ulica dobiva 1925. godine tada je nazvana Poljana ujedinitelja Aleksandra Karađorđevića, tako je bilo do dolaska talijana, talijanski su sva hrvatska znakovlja, sve simbole su otukli, bilo na papiru ili kamenu da bi 1949. godine dobili naziv Poljana Maršala Tita. Dužan je jedno objašnjenje, nema kome tu sada reći, žao mu je što su kolege iz SDP-a napustili sjednici, također i kada su glasovali da Obala oslobođenja dobije Obala dr. Franje Tuđmana. Iznimno uvažava g. Maria Radića, on je poslao dopis Gradskom vijeću onoga trenutka kada je došla inicijativa da se Poljana maršala Tita preimenuje u Poljana, dakle g. Radić nije dao nikakav prijedlog. On je samo iznio svoje mišljenje kojim se želi suprotstaviti mijenjanju imena Poljana maršala Tita u Poljana.

Vijećnik Petar Baranović je kazao kako je svjestan činjenice da su postojale kontroverze i tragične stvari koje su se događale. On kao protivnik inicijative da mijenjaju imena trgova imenovanih po povijesnim osobama neće doći u iskušenje da radi opservaciju kao suvremenik i jedan od dočasnika pod komandom predsjednika Tuđmana o konzekvencama njegovog vladanja pozitivnim, povijesnim respektira ime suboraca koji su bili i u ime suboraca kojih više nema jer su se pod njegovim zapovjedništvom borili za ispravnu stvar neće se dovesti u iskušenje da govori o negativnim stvarima za koje zna i u kojima je nekim djelom kao građanin, borac iz tog vremena svjedočio. Poštivat će mir i spokoj pokojnog predsjednika i nikada tko god bude na vlasti neće dignuti ruku za neku sutra buduću inicijativu bilo koje stranke SDP-a, ili koje treće ili četvrte stranke da se mijenjaju imena povijesnih ličnosti. Ako smatraju da će se kulturološki progres i opće povjerenje građana ove zemlje ostvariti ovakvim postupcima u gradu koji je pod njegovim zapovjedništvom na Sutjesci ostavio kosti 1360 momaka onda neka glasaju, demokracija je. Uniformu je 1991. punog srca obukao za demokraciju, i u toj demokraciji svatko donosi odluke po svojoj savjesti. Nikada nije bio član partije, niti je to bio njegov otac, niti pokojna mama, njegovi stari jesu bili partizani toga se ne srami, borili su se za slobodu u gradu koji je i danas slobodan, pa neka slobodno odlučuju i slobodno se nose sa svojom odlukom.

Predsjednik Vijeća je kazao kako će se svi složiti s tim da Josipu Brozu Titu ne uzima mjesto u povijesti, presitni su, premali da bi netko nekome uzimao mjesto u povijesti. Ode se samo radi o preimenovanju jednog trga i istine radi rekli su da će biti uvijek protiv ako bilo tko krene mijenjati naziv trga. Može kolegica reći kako je to bilo u Primoštenu.

Vijećnica Iris Ukić Kotarac je kazala kako je ispoštovana demokratska procedura.

Vijećnik Draško Lambaša je kazao kako nakon izlaganja g. Poljička očito je da će HDZ glasati za ovaj prijedlog, on će reći svoje osobno mišljenje, time čine najveću štetu sebi.

Predsjednik Vijeća je kazao kako je sjednici nazočno 17 vijećnika, vijećnici SDP-a su izašli.

Vijeće je uz 12 glasova „ZA“, 2 glasa „PROTIV“ i 3 glasa „SUZDRŽANA“ donijelo Rješenje u svezi inicijative za promjenu naziva trga u Šibeniku koja se prilaže zapisniku pod 14) i čini njegov sastavni dio.

Točka 15.

Vijeće je bez rasprave jednoglasno donijelo zaključak o davanju prethodne suglasnosti na Prijedlog Statuta centra za pružanje usluga u zajednici Grada Šibenika koji se prilaže zapisniku pod 15) i čini njegov sastavni dio.

Točka 16.

Vijeće je bez rasprave jednoglasno donijelo Odluku o raspisivanju natječaja za prodaju srednjetlačnog plinovoda u vlasništvu Grada Šibenika koji se prilaže zapisniku pod 16) i čini njegov sastavni dio.

Točka 17.

Vijeće je bez rasprave uz 1 glas „SUZDRŽAN“ donijelo Zaključak o prihvaćanju ponude INDUSTRIUS d.o.o. Obrovac Sinjski koji se prilaže zapisniku pod 17) i čini njegov sastavni dio.

Točka 18.

Vijeće je bez rasprave jednoglasno donijelo Odluku o visini zakupnine za obavljanje djelatnosti pružanja poštanskih usluga u poslovnim prostorima u vlasništvu i pod upravljanjem Grada Šibenika koja se prilaže zapisniku pod 18) i čini njegov sastavni dio.

Točka 19.

Vijeće je bez rasprave jednoglasno donijelo Odluke o prihvatu darovanja nekretnine koja se prilaže zapisniku pod 19) i čini njegov sastavni dio.

Točka 20.

Vijeće je bez rasprave jednoglasno donijelo Zaključak o prihvaćanju Izvješća o poslovanju s financijskim izvješćem Čempresi d.o.o. Šibenik za 2014. Godinu koji se prilaže zapisniku pod 20) i čini njegov sastavni dio.

**Točka 21.**

Vijeće je bez rasprave jednoglasno donijelo Zaključke o prihvaćanju Izvješće o korištenju sredstava tekuće pričuve Proračuna Grada Šibenika za:

1. mjesec veljaču 2015. godine
2. mjesec ožujak 2015. godine
3. mjesec travanj 2015. godine, koji se prilažu zapisnicima od 21a) do 21c) i čine njihov sastavni dio.

**Predsjednik Vijeća** je utvrdio da je rasprava završena, te je u 12,50 sati zaključio sjednicu.

**ZAPISNIČAR PREDSJEDNIK**

**Mira Vudrag Kulić dr.sc. Ivica Poljičak**